title: Marco Pannella

text: Giacinto eli Marco Pannella (2. toukokuuta 1930 Teramo – 19. toukokuuta 2016 Rooma) oli italialainen poliitikko ja väkivallatonta vastarintaa puolustanut aktivisti. Hän oli Italian radikaalipuolueen historiallinen puheenjohtaja. Nykyisin puolueen ideologiaa ajaa sen seuraaja Italian radikaalit, joka on perustettu vuonna 2001.


title: Marco Pannella

text: Pannella syntyi Teramossa italialaiselle isälle ja sveitsiläiselle äidille. Hän suoritti oikeustieteen loppututkinnon Urbinon yliopistossa 1955 ja istui Italian parlamentissa vuosina 1976–1992.


title: Marco Pannella

text: Pannella oli useiden italialaisten kaupungin- ja aluevaltuustojen jäsen. Hän oli vuosina 1979–1996 ja jälleen vuodesta 1999 jäsenenä Euroopan parlamentissa, jossa hän edusti Euroopan liberaalidemokraattien liiton ryhmää.


title: Eiríni Pappá

text: Eiríni Pappá (, kansainvälisesti usein Irene Papas; s. 3. syyskuuta 1926 Kórinthos, Kreikka) on kreikkalainen näyttelijä. Hän on saavuttanut kansainvälistä arvostusta rooleillaan muiden muassa elokuvissa "Navaronen tykit" (1961), "Kerro minulle, Zorbas" (1964) ja "Z – hän elää!" (1969).


title: Eiríni Pappá

text: Kreikassa syntynyt ja uransa aloittanut Pappá on jatkanut uraansa uudelle vuosituhannelle esiintymällä esimerkiksi elokuvassa "Kapteeni Corellin mandoliini" (2001).


title: Louis de Bernières

text: Louis de Bernières (s. 8. joulukuuta 1954) on brittiläinen kirjailija. Hänet tunnetaan kansainvälisesti parhaiten "Kapteeni Corellin mandoliini" -nimisestä historiallisesta romaanista (1993), josta on tehty myös vuonna 2001 ensi-iltansa saanut elokuva.


title: Akamas (Theseuksen poika)

text: Akamas () oli kreikkalaisessa mytologiassa Theseuksen ja Faidran poika, joka otti velipuolensa Demofonin kanssa osaa Troijan sotaan.


title: Akamas (Theseuksen poika)

text: Sen jälkeen kun Theseus oli ajettu maanpakoon Ateenasta, Akamas ja hänen veljensä lähetettiin Euboiaan, missä vartuttuaan aikuiseksi he liittoutuivat kuningas Elefenorin kanssa. Ennen kreikkalaisten hyökkäystä Troijaan, hänet ja Diomedes lähetettiin vaatimaan Helenan luovuttamista takaisin, mutta viipyessään Troijassa hän voitti Laodiken, Priamoksen tyttären, kiintymyksen osakseen, ja tästä suhteesta hänelle syntyi poika, Munitos, jonka kasvatti Aithra, Akamaan isoäiti, jota pidettiin vankina Troijassa Helenan palvelijana.


title: Akamas (Theseuksen poika)

text: Sodassa Akamas taisteli kreikkalaisten puolella ja hänet mainitaan yhtenä Troijan puuhevosen sisällä olleista miehistä. Sodan päätyttyä hän pelasti isoäitinsä, mutta paluumatkalla kotiin häntä pidätteli Traakiassa hänen rakkautensa Fyllistä kohtaan. Jätettyään Traakian taakseen ja saavuttuaan Kyprokselle hän sai surmansa pudottuaan hevosensa selästä oman miekkansa päälle.


title: Marc Sleen

text: Marcel Neels, taiteilijanimeltään Marc Sleen (30. joulukuuta 1922 – 6. marraskuuta 2016 Hoeilaart) oli belgialainen sarjakuvantekijä. Hän syntyi lähellä Ghentiä ja aloitti toisen maailmansodan jälkeen työnsä poliittisena pilapiirtäjänä "De Standaard" -lehdelle.


title: Marc Sleen

text: Sleenin tunnetuin ja pitkäaikaisin sarjakuva oli "Nero", jota hän teki vuosina 1947–2002. Hän oli myös tunnettu seikkailija; hän vieraili uransa aikana lukuisia kertoja Afrikassa.


title: Marc Sleen

text: Vuosina 1992–2002 Sleeniä avusti "Nerossa" Dirk Stallaert, joka päätti olla jatkamatta sarjaa mestarin vetäydyttyä. Sleen oli maassaan suuri nimi; hän oli Brysselin kunniakansalainen, ja Albert II teki hänestä ritarin. Hän oli vuonna 2005 yhtenä 111 ehdokkaasta ”Suurimmaksi belgialaiseksi” ja sijoittui 48. sijalle.


title: Keittomaali

text: Keittomaali on ulkomaalauksessa käytettävä puun pintakäsittelyaine, joka perustuu kasvistärkkelykseen. Valmistuksen aikana pitkä, useiden tuntien keittoaika muodostaa tärkkelyksestä sideaineena toimivaa liisteriä, joka sitoo väriä antavan pigmentin puun pintaan. Väripigmenttinä käytetään maavärejä, yleisimmin punamultaa.


title: Keittomaali

text:
Keittomaali kehitettiin keskiajalla, todennäköisesti Ruotsissa, sillä rakennusten pintakäsittelynä keittomaali tunnetaan lähinnä Pohjoismaissa. Joidenkin oletusten mukaan maali ja ensimmäiset reseptit kehitettiin alun perin Saksassa, jossa punamultamaalia olisi käytetty tiililinnojen korjausten pintakäsittelynä. Ruotsissa maalin valmistus alkoi keskiajalla, jolloin valmistukseen käytettiin Falunin Kopparbergin kuparikaivosten jätekivestä valmistettua "kaivoslesettä" eli "teknistä punamultaa". Maalia valmistetaan vielä nykyisinkin. Suomessa punamultamaalia käytettiin 1500-luvulta lähtien lautakattojen sekä puisten ja tiilirakenteisten julkisivujen pintakäsittelynä. Tavoitteena oli siistiä tiilimuurausta tai saada puupinta jäljittelemään tiilen väriä. Keittomaalikäsittely oli varsin harvinaista 1700-luvulle asti, lähinnä sitä käytettiin kirkkojen ja raatihuoneiden maalaukseen.
1700-luvulla kehittyi nykyisinkin käytetty valmistustapa: käytettiin ruisjauhoa, punamultaa, rautavihtrilliä ja vettä. Perusainesten joukkoon lisättiin joskus esimerkiksi tervaa, vernissaa tai suolaa. Samalla maalin käyttö yleistyi, mutta tavanomaiseksi pintakäsittelytavaksi se nousi vasta 1800-luvun kuluessa. 1900-luvun puolivälissä markkinoille tulivat teolliset maalit: alkydimaalit 1930-luvulla ja lateksimaalit 1960-luvulla, ja keittomaalin käyttö harvinaistui. Teolliset maalit lähes syrjäyttivät keittomaalin (punamultamaalin), mutta viime vuosikymmeninä ko. perinnemaalien käyttö on kasvanut.


title: Keittomaali

text: Keittomaalin sideaine, tärkkelys, muodostaa ainoastaan heikon, kosteutta läpäisevän kalvon. Tämän vuoksi sateella maali ei estä puun kostumista, mutta puu pääsee sateen jälkeen kuivumaan helposti. Vanhetessaan kalvo hajoaa ja maali hilseilee pois. Maali ei siis ole yhtä lailla puupintaa suojaava kuin useimmat teolliset maalit, mutta kosteusteknisesti varma, hyvin halpa ja korjausmaalauksen kannalta poikkeuksellisen vaivaton. Korjausmaalaus voidaan tehdä lähes ilman pohjatöitä: pinnasta ainoastaan harjataan hilseilevä osuus pois. Maali sopii uudelle tai vanhalle puupinnalle. Maalaustyö on helppoa sekä puhtaalle että aikaisemmin keittomaalatulle pinnalle. Keittomaalilla ei kuitenkaan voi käsitellä aikaisemmin jollain muulla maalilla käsiteltyjä pintoja ellei vanhaa maalia poisteta kokonaan.


title: Keittomaali

text: Pigmentin valmistuksessa maa lietetään, sekoitetaan ja poltetaan. Pigmentin sävy määräytyy polton lämpötilasta: mitä kovempi lämpö, sen tummempi pigmentti. Maalia saadaan sävytettyä tummemmaksi myös sekoittamalla siihen mustaa pigmenttiä, "kimröökiä". Maalissa voidaan käyttää myös muita maapigmenttejä, esimerkiksi vihreää ja ruskeaa umbraa.


title: Keittomaali

text: Punamulta (FeO·HO ) on selvästi yleisin keittomaalin pigmentti. Punamulta on rautapitoista savimaata, hyvin hienojakoista hematiittia. Koostumus vaihtelee esiintymispaikan mukaan, parhaat punamullat sisältävät jopa 95 prosenttia rautaoksidia. Pigmentin sävyt vaihtelevat sen sisältämien sivuaineiden mukaisesti. Tyypillisesti punamulta sisältää noin prosentin lyijyä, 0,5 % kuparia ja 10 % luonnon kvartsia. Sävy määrittyy myös polton mukaan: mitä kuumempi poltto sen tummempi sävy. Vanhojen punamultamaalien sävy oli varsin vaalea, koska lämpötilaa ei silloisilla uuneilla saatu kovin korkeaksi. Tällä vuosisadalla pigmenttien sävyjä on tasaisesti tummennettu, mutta myös vaaleampaa "italianpunaista" on saatavilla.


title: Keittomaali

text: Keltamulta (Fe(OH); FeOOH) on rautahydroksidia, limoniittia, eli rautapitoista savea. Pigmentistä käytetään myös nimityksiä "keltaokra", "keltaterra" tai "minette". Keltamullan sävy, laatu ja koostumus vaihtelee saantipaikan mukaan. Tarpeeksi kuumassa poltossa puhdas keltamulta muuttuu punaiseksi. Parhaimpana keltamultana pidettiin Ranskasta saatavaa pigmenttiä, joka sisälsi viidenneksen rautahydroksidia ja loput savea, Suomesta saatavaa keltamultaa ei pidetty yhtä hyvälaatuisena. Saksalaiset ja englantilaiset keltamullat saattoivat sisältää myös kipsiä.


title: Keittomaali

text: Teollisia keittomaalien valmistajia on useita. Maalit voivat olla perinteisiä keittomaaleja, tai niihin voidaan lisätä lisäaineita, esimerkiksi homeenestoainetta. Teollisten keittomaalien sävykartat saattavat olla yllättävänkin laajoja ja sisältää tyypillisten punaisen ja keltaisen lisäksi vihreitä, sinisiä ja harmaita sävyjä.


title: Keittomaali

text: Joitakin kemiallisissa prosesseissa valmistettuja maaleja markkinoidaan "punamaalina" tai muulla keittomaaliin viittaavalla nimellä, huolimatta siitä, etä ne ovat alkydimaaleja tai latekseja. Tämän vuoksi teollisia maaleja ostettaessa on syytä selvittää, että kysymyksessä on oikea tärkkelyspohjainen keittomaali.


title: Keittomaali

text: Keittomaalien valmistusreseptit vaihtelevat jonkin verran. Yleensä reseptit on suunniteltu varsin suurelle valmistusmäärälle: 200 litran peltitynnyri on tyypillinen valmistusastia. Tynnyrin ympärille kiedotaan mineraalivillalevy, joka köytetään rautalangalla. Eristys tekee keittovaiheen kuumuudesta tasaisemman. Joskus käytetään myös käytöstä poistettua puulämmitteistä saunan vesipataa. Sekoittamiseen tarvitaan mela.


title: Keittomaali

text: Kolme tai neljä ämpäriä kaadetaan puolilleen kylmää vettä: näihin sekoitetaan ruisjauhot. Loput vedestä kaadetaan keittoastiaan ja ryhdytään lämmittämään. Rautavihtrilli sekoitetaan kuumenevaan veteen melalla sekoittaen. Kun vesi höyryää, mutta ei kiehu, kaadetaan sekaan ruisjauholiemet. Maalia pidetään lähes kiehumispisteessä kahdesta kolmeen tuntia, välillä melalla hämmentäen. Tämän jälkeen sekoitetaan joukkoon vähittäin lisäten pigmentti, esimerkiksi punamulta. Seos kuohuu lisäysvaiheessa helposti yli, joten sitä tulee hämmentää. Pigmentin lisäyksen jälkeen seosta hämmennellään vielä jonkin aikaa, jotta maali tasoittuisi. Tämän jälkeen tuli voidaan sammuttaa, mutta maalin annetaan hautua ja sitä sekoitetaan aika ajoin. Maali on valmista, kun siihen kastetusta puutikusta ei kuivumisen jälkeen irtoa väriä.


title: Keittomaali

text: Valmis maali on hivenen "tiksotrooppista" eli hyytelömäistä. Lämpimänä maali on juoksevampaa, mutta sakenee jäähtyessään. Maali voidaan maalata tuoreena, kuumana tai seuraavana päivänä kylmettyään. Maali säilyy pari päivää. Tarvittaessa säilyvyys pitenee suolaa lisäämällä runsaaseen viikkoon. Maalattaessa maalia sekoitetaan usein. Maalaaminen suoritetaan runsaasti ottavalla siveltimellä tai maalausharjalla puiden syiden suuntaan kertaalleen sivellen.


title: Keittomaali

text: Keittomaali vanhenee pölyämällä pois seinästä vuosien kuluessa. Maalaus uusitaan tarpeen mukaan, esimerkiksi kymmenen vuoden välein.


title: John Madden (ohjaaja)

text: John Philip Madden (s. 8. huhtikuuta 1949) on brittiläinen elokuvaohjaaja. Hän syntyi Hampshiressa, Englannissa, ja valmistui Cambridgen yliopistosta.


title: John Madden (ohjaaja)

text: Madden on ohjannut muiden muassa elokuvat "Golden Gate" (1994), "Rakastunut Shakespeare" (1998), "Kapteeni Corellin mandoliini" (2001), "Todiste" (2005), "Killshot" (2008) ja "The Best Exotic Marigold Hotel" (2012). Hän on työskennellyt myös näytelmien, televisio-ohjelmien ja radion parissa.


title: John Madden (ohjaaja)

text: Madden oli Oscar-ehdokkaana elokuvastaan "Rakastunut Shakespeare" vuonna 1999. Hän on ollut lisäksi ehdolla muiden muassa Berliinin Kultaisen karhun ja Venetsian Kultaisen leijonan saajaksi.


title: Käyttöönottomittaukset

text: Käyttöönottomittaukset ovat osa sähköasentajan työn aikaista oman työnsä tarkastamista. Ensimmäisenä, tavallisesti asennusta suoritettaessa, käyttöönottotarkastuksessa varmennetaan aistinvaraisesti, että kaikki johtimet on kytketty ja kaikki sähkökalusteet, rasioiden suojakannet ja muut asennukseen kuuluvat osat on asiallisesti asetettu paikoilleen. Käyttöönottomittaukset tehdään kahdessa vaiheessa: ensin jännitteettömät käyttöönottomittaukset eli suojajohtimen jatkuvuusmittaus ja eristysresistanssin mittaus. Kun molemmat jännitteettömät käyttöönottomittaukset on suoritettu hyväksytysti ja hyväksytyin arvoin, voidaan jatkaa jännitteellisiin mittauksiin: oikosulkuvirran ja silmukkaresistanssin mittaaminen, kolmivaiheasennuksissa pyörimissuunnan tarkastus ja vikavirtasuojien virtojen ja toiminta-aikojen mittaaminen niissä kytkennöissä, joissa vikavirtasuoja on käytössä. Näistä toimenpiteistä laaditaan käyttöönottotarkastuspöytäkirja.


title: Boys of Scandinavia

text: Boys of Scandinavia on suomalainen indie-yhtye, joka tekee tummaa diskomusiikkia.


Sähkökomponenttien IP-luokitusvaatimukset on sähköturvallisuusmääräyksissä määritellyt käyttöpaikan perusteella sähköasennuksien komponenteilta vaadittavat IP-luokitukset. Määriteltyjä asennustiloja ovat ulko-, kuiva-, kostea-, märkä-, palovaarallinen- ja saunatila.


title: Sähkökomponenttien IP-luokitusvaatimukset

text:
Märkätiloissä on käytettävä 30 mA vikavirtasuojakytkintä.
Pistorasia on asennettava suihkutilassa sivusuunnassa yli 0,6 metrin päähän vesipisteestä ja yli 5 cm korkeuteen lattiasta. Etäisyyttä voidaan lyhentää vesitiiviillä seinämällä. Milloin on kyse ammeesta tai altaasta kiinteällä vesihanalla, voidaan luopua yli 0,6 metrin sivusuuntavaatimuksesta, kunhan toimitaan hana-alueen yläpuolella. Myös kattoon, yli 2,25 metrin korkeuteen, voidaan asentaa vähintään IPX4-luokan rasia. Suihkutilassa voidaan sivusuunnassa, yli 1,2 metrin päässä suihkusta, käyttää muita kuin IPX0-luokan komponentteja. Vastaavasti amme- tahi allastilassa jo sivusuunnassa, yli 0,6 metrin etäisyydellä, voidaan käyttää muita kuin IPX0-luokan komponentteja.


text: Palovaarallisen tilan asennuksissa on käytettävä IP5X-luokan komponenttia, jos komponentin päälle kertyy pölyä.Kiukaan suoja-alueelle (alue 1), joka ulottuu kiukaasta 0,5 metrin etäisyydelle sivusuunnissa ja ylöspäin kattoon saakka, saa asentaa vain kiukaaseen kuuluvia sähkölaitteita. Asennettaessa sähkölaitteita kiukaan suoja-alueen ulkopuolelle yli metrin korkeudelle pintaan (alue 3), tulee laitteiden olla kuumuutta kestäviä, mikä osoitetaan "T125°C" -merkinnällä ja IP luokaltaan vähintään IP24. Alle metrin korkeudessa (alue 2) voidaan käyttää tavallisia alle 125 °C kestäviä asennustarvikkeita ja sähkölaitteita, joiden IP luokka on vähintään IP24.


title: Karsten Kroon

text: Karsten Kroon (s. 29. tammikuuta 1976 Dalen, Alankomaat) on alankomaalainen maantiepyöräilijä, joka kilpaili ammattilaisena 1999–2014.


title: Karsten Kroon

text: Kroon oli vielä amatööri voittaessaan ammattilaiskilpailu Ronde van Drenthen vuonna 1996. Hän liittyi 1997 Rabobankin nuorten joukkueeseen, jonka riveissä voitti kahden vuoden aikana useita amatöörikilpailuja.


title: Karsten Kroon

text: Vuosina 1999–2005 Kroon ajoi Rabobankin ammattilaisjoukkueessa. Hän toimi pääasiassa apuajajana, mutta saavutti itsekin merkittäviä voittoja. Vuoden 2002 Ranskan ympäriajossa hän voitti kahdeksannen etapin oltuaan tallitoverinsa Erik Dekkerin avustuksella paras seitsemän miehen kärkiryhmästä. Vuonna 2004 Kroon voitti Rund um den Henninger Turm -klassikon. Rabobankin vuosinaan hän kantoi sekä Ranskan, Italian että Espanjan ympäriajon mäkikilpailun johtajan paitaa, mutta ei pystynyt kertaakaan pitämään johtoaan loppuun saakka.


title: Karsten Kroon

text: Kroon siirtyi CSC-talliin vuonna 2006 ja sai heti kevään klassikoissa jaetun kapteenin aseman Fränk Schleckin kanssa. Hän auttoi Schleckiä voittamaan Amstel Gold Racen, mutta saavutti itsekin useita kärkipään sijoituksia merkittävissä kilpailuissa ollen muun muassa kolmas La Flèche Wallonnessa. Vuonna 2008 Kroon voitti toistamiseen Rund um den Henninger Turmin. Vuoden 2009 Amstel Gold Racessa hän sijoittui toiseksi hävittyään loppukirissä irtiottokumppanilleen Sergei Ivanoville.


title: Karsten Kroon

text: Kroon edusti BMC Racing Teamia 2010–2011. Ammattilaisuransa viimeiset kaudet, 2012–2014, hän ajoi Team Saxo Bank / Team Tinkoff-Saxo -tallissa.


title: SFS 6002 -sähkötyöturvallisuuskoulutus

text: SFS 6002 -sähkötyöturvallisuuskoulutus on kaikille Suomessa sähköalan töitä tekeville pakollinen koulutus, joka on uusittava viiden vuoden välein. Koulutus on annettava kaikille sähköalan töitä tekeville henkilöille, mukaan luettuna työjohto-, käyttö- ja asiantuntijatehtävissä toimivat henkilöt. Yleinen sähkötyöturvallisuutta koskeva koulutus sisältää mm. sähkön aiheuttamat vaarat, sähköistä johtuvat tapaturmat ja sähkötyöturvallisuutta koskevien keskeisten saadösten tunteminen. Koulutuksen muusta sisällöstä tulee ottaa huomioon ne tehtävät, joissa koulutukseen osallistuvat henkilöt toimivat.


title: SFS 6002 -sähkötyöturvallisuuskoulutus

text: SFS 6002 -standardi asettaa vaatimukset turvalliseen sähkölaitteistojen käyttöön ja niiden läheisyydessä työskentelyyn. Nämä vaatimukset koskevat kaikkea käyttöä, asennusta ja kunnossapitoa.


title: SFS 6002 -sähkötyöturvallisuuskoulutus

text: Ennen kuin sähkötöitä ryhdytään tekemään, on arvioitava laitteistosta mahdollisesti aiheutuvat riskit. Sen jälkeen määritellään kuinka käyttötoimenpiteet tai varsinaiset työt tehdään, ja kuka ne saa tehdä, jotta henkilö- ja laiteturvallisuus säilyy. Toiminnanharjoittamisesta on tehtävä ilmoitus sähköturvallisuusviranomaiselle Tukesille, ennen kuin sähkötyöt aloitetaan ensimmäisen kerran.


title: SFS 6002 -sähkötyöturvallisuuskoulutus

text: Suomessa sähkötöitä saavat tehdä työn vaativuudesta riippuen joko maallikot, opastetut henkilöt tai sähköalan ammattilaiset. Arvioinnista vastaa sähkötöiden johtaja tai hänen valtuuttamansa henkilö, kuten työnjohtaja tai projektinjohtaja.


title: SFS 6002 -sähkötyöturvallisuuskoulutus

text: Sähköurakointia aloittaessa toiminnanharjoittajan on huolehdittava yhteydenpidosta muiden henkilöiden kanssa ja opastaa heitä tarvittaessa. Sähkölaitteistoa ei saa kytkeä uudelleen jännitteiseksi pelkästään annettujen merkkien tai ennalta sovitun kellonajan perusteella.


title: SFS 6002 -sähkötyöturvallisuuskoulutus

text: Työkalujen, varusteiden ja laitteiden on täytettävä kansallisten standardien mukaiset vaatimukset.


title: SFS 6002 -sähkötyöturvallisuuskoulutus

text: Turvallisen työskentelyn takaamiseksi tulee sähkölaitteistoissa olla käytettävissä ajan tasalla olevat piirustukset ja muut dokumentit. Sähkötyön aikana esiintyvistä vaaroista on varoitettava tarvittaessa kilvillä.


title: SFS 6002 -sähkötyöturvallisuuskoulutus

text: Riittävällä määrällä sähkölaitteistoissa tai niiden läheisyydessä työskentelevillä henkilöillä tulee olla sopiva ensiapukoulutus.


title: SFS 6002 -sähkötyöturvallisuuskoulutus

text:
Kuitenkin kaikille sähkötöitä tekeville sähköalan ammattihenkilöille, mukaan lukien työnjohto sekä töissä avustamaan opastetut henkilöt, on annettava ensiapukoulutus, joka voi olla joku seuraavista:Käyttötoimenpiteillä muutetaan sähkölaitteiston sähköistä tilaa. Käyttötoimenpiteitä on kahdenlaisia:
Toiminnan tarkastuksiin kuuluvat sähkölaitteiston mittaukset, testaukset suojalaitteiden kunnosta ja toimivuudesta sekä yleiset tarkastukset, jotka täyttävät standardien mukaiset vaatimukset. Mittauksen suorittajan tulee olla joko sähköalan ammattihenkilö, opastettu henkilö tai maallikko, joka on ammattihenkilön ohjaamana ja valvomana.


title: SFS 6002 -sähkötyöturvallisuuskoulutus

text: Testauksen suorittajaan pätee samat vaatimukset kuin mittaukseen. Suurjännitelaboratorioissa tehtäviä erityistesteja, joissa on paijaita jännittaisiä osia saa kuitenkin tehdä vain erikoiskoulutettu ja ammattitaitoinen henkilökunta.


title: SFS 6002 -sähkötyöturvallisuuskoulutus

text: Tarkastuksen suorittajan tulee olla sähköalan ammattihenkilö, joilla on kokemusta vastaavien asennusten tarkastamisesta. Tarkastuksia tulee suorittaa sähkölaitteille sopivin määrävälein ja niistä on pidettä asianmukaista pöytäkirjaa.


title: SFS 6002 -sähkötyöturvallisuuskoulutus

text: Sähkötöiden teko tulee suunnitella ennen töiden aloitusta. Vastuun ottaa työstä riippuen joko käytönjohtaja tai sähkötöiden johtaja. Sähkölaitteiston käytöstä vastaava henkilö antaa valtuutuksen työn aloittamiselle, keskeytykselle ja lopettamiselle.


title: SFS 6002 -sähkötyöturvallisuuskoulutus

text: Työmenetelmät jaetaan kolmeen käytäntöön:


title: SFS 6002 -sähkötyöturvallisuuskoulutus

text: Jos jännitteettömänä työskentelyn, tai jännitteisten osien läheisyydessä työskentelyn vaatimuksia ei voida kokonaisuudessaan täyttää, noudatetaan silloin jännitetyötä koskevia vaatimuksia.


title: SFS 6002 -sähkötyöturvallisuuskoulutus

text: Ennen työn aloittamista on ehdottomasti varmistettava:Työn valmistumisen ja tarkastuksen jälkeen jännitteen saa kytkeä sähkölaitteistoon vasta kun kaikki työskentely työkohteessa on lopetettu.


title: SFS 6002 -sähkötyöturvallisuuskoulutus

text: Jännitetyö on pien- ja suurjännitteellä tehtävä sähkötyö, jossa työnkohteen tekijä tarkoituksellisesti koskettaa jännitetyökaluilla jännitteista osaa tai työkohteen tekijä ulottuu kehon osilla, työkaluilla, laitteilla ja varusteilla jännitetyöalueen sisäpuolelle.


title: SFS 6002 -sähkötyöturvallisuuskoulutus

text: Jännitetyön tekemisen edellytykset tulee aina tarkistaa aina etukäteen sähköalan ammattihenkilöltä tai opastetulta henkilöltä, joilla kuuluu olla erityiskoulutus jännitetyön suorittamiseen. Ohjeiden antamisesta ja lupien myöntämisestä päättää sähkötöiden johtaja tai käytönjohtaja.


title: SFS 6002 -sähkötyöturvallisuuskoulutus

text: Läheisyydessä tehtävää työtä on kaikki työ, jossa työntekija on joko lähialueen sisällä, tai ulottuu kehonsa osilla, työkaluilla, laitteilla ja varusteilla lähialueelle, muttei jännitetyöalueelle. Lähityön tekijöiden turvallisuus varmistetaan käyttämällä tilapäisiä eristesuojia tai riittävää etäisyytta jännitteisistä osista.


title: SFS 6002 -sähkötyöturvallisuuskoulutus

text:
Lähityöt voidaan karkeasti jakaa kahteen osaan:Kun jännitteisten osion läheisyydessä työskennellään, on tärkeää, että henkilökuntaa on riittävästi opastettu. Opastamisesta vastaa yleensä sähkötöiden johtaja tai käytönjohtaja. Opastamiseen kuuluu vähintään seuraavat asiat:Kunnossapidon tarkoitus on pitää sähkölaitteisto vaaditussa kunnossa. Kunnossapito voi koostua "ennakoivasta kunnossapidosta", jota tehdään tavanomaisen käytännön mukaisesti laitteiden rikkoutumisen ehkäisemiseksi ja laitteiden
pitämiseksi hyvässä kunnossa tai "korjaavasta kunnossapidosta", joka tehdään rikkoutuneen osan korjaamiseksi tai vaihtamiseksi.


title: SFS 6002 -sähkötyöturvallisuuskoulutus

text: Kunnossapitotyöt voidaan jakaa kahteen osaan:Jos turvallisuusvaatimuksista poiketaan, on siitä laadittava kirjallinen selvitys ennen työn aloittamista. Selvityksessä tulee esittää:Selvityksen laadinnasta vastaa työtä tekevän yrituksen sähkötöiden johtaja tai käytönjohtaja.


title: Detroit 9000

text: Detroit 9000 on yhdysvaltalainen vuonna 1973 ensi-iltansa saanut blaxploitaatioelokuva. Elokuvan käsikirjoitti Orville H. Hampton ja ohjasi Arthur Marks.


title: Detroit 9000

text: Miramax julkaisi Quentin Tarantinon kehuman elokuvan videolla 25 vuotta ensi-illan jälkeen.


title: Detroit 9000

text: Rudy Challengerin esittämän poliitikko Aubrey Hale Claytonin varainkeruujuhlien tuotto ryöstetään. Ryöstäjien saalis kohoaa 400 000 dollariin. Hupuissa esiintyneiden ryöstäjien ihonväriä arvuutellaan ja poliisia moititaan hitaudesta. Alex Roccon esittämä katu-uskottava valkoihoinen etsivä Danny Bassett saa parikseen Hari Rhodesin esittämän tummaihoisen koulutetun etsivä Jesse Williamsin.


title: Detroit 9000

text: "Video-oppaassa" vuodelta 1994 Sam Inkinen kutsuu elokuvaa veriseksi ja mitään uutta tarjoamattomaksi ja antaa sille kaksi tähteä viidestä, mikä vastaa sanallista arviota ”keskinkertainen”.


title: Valtimon vaakuna

text: Valtimon kunnanvaakuna on saanut aiheensa Simon Affleckista, joka toimi veronkerääjänä isonvihan aikoihin nykyisen Pohjois-Karjalan alueella. Suomessa Simo Hurttana tunnettu Affleck sai nimensä pitämänsä suurikokoisen koiran mukaan. Hurtta saavutti maineen säälimättömänä veronkantajana, mitä vaakunassa edustaa seitsemän suden ympärille siroteltua kultarahaa.


title: Valtimon vaakuna

text: Vaakunan selitys on ”punaisessa kentässä hopeinen kultavaruksinen susi pystyssä, saatteena seitsemän kultarahaa järjestettyinä 2 + 2 + 2 + 1”. Vaakunan on suunnitellut Olof Eriksson, ja se vahvistettiin käyttöön 23. helmikuuta 1952.


title: Tamil Eelam

text: Tamil Eelam (tamiliksi: தமிழ் ஈழம், tamiḻ īḻam) on tamiliseparistien luoma nimitys alueelle, jonka he haluaisivat itsenäistyvän Sri Lankasta omaksi valtiokseen. Alueella on tamilinkielinen enemmistö, muun Sri Lankan ollessa singaleesin kielen hallitsema. Tamilitiikerit hallitsivat pitkään osaa alueesta, mutta nykyään koko alue on Sri Lankan hallituksen hallinnassa (katso Sri Lankan sisällissota). Alueen pinta-alaksi on arvioitu 19 509 km² ja arvioitu väkiluku on vähän yli kolme miljoonaa.


title: Gauloises

text: Gauloises on ranskalainen savukemerkki. Sitä valmistaa nykyään Imperial Tobaccon omistama ranskalais-espanjalainen Altadis. Savuketta ei viime aikoina valmistettu Ranskassa. Sen tuotanto lopetetaan kevään 2014 tiedotteen mukaan kokonaan.


title: Gauloises

text: Perinteiset Gauloises-savukkeet olivat alun perin lyhyitä, leveitä ja filtterittömiä, ja ne valmistettiin syyrialaisesta erittäin tummasta tupakasta. Tupakkalajike antoi savukkeelle vahvan ja tunnistettavan tuoksun, jota tupakoimattomat luonnehtivat palavan tervan hajuiseksi. Nykyään savukemerkkiä on saatavana myös vaaleampana versiona, jota Suomessakin ainoastaan myydään.


title: Gauloises

text: Gauloises-brändi yhdistettiin aikoinaan taiteilijoihin ja ajattelijoihin, muun muassa Pablo Picassoon ja Jean-Paul Sartreen. Kirjallisuudessa Gauloisesia poltti muun muassa Ian Flemingin James Bond. Brändi liitettiin vahvasti romanttiseen Ranskaan, mikä lisäsi sen suosiota kirjoittajien ja taiteilijoiden keskuudessa.


title: Gauloises

text: Gauloises oli myös Formula 1 -tallin Prost Grand Prix pääsponsori vuosina 1996–2000.


title: Kalevan-ottelu 1914

text: Kalevan-ottelu järjestettiin vuonna 1914 Helsingissä 19.–20. syyskuuta. Kilpailupaikka oli Eläintarhan kenttä. Kalevan maljan voitti Helsingin Kisa-Veikot. Ohjelmassa oli ensimmäistä kertaa painonheitto.


title: Kalevan kisat 1915

text: Kalevan kisat 1915 järjestettiin 14.–15. elokuuta 1915 Porissa, jossa kilpailupaikkana toimi vuonna 1909 valmistunut Tiilimäen urheilukenttä. Kalevan maljan voitti Helsingin Kisa-Veikot. Suomen Urheilulehti uutisoi ensimmäisen kerran kilpailuista nimellä "Kalevan kisat".


title: Kalevan kisat 1916

text: Kalevan kisat järjestettiin vuonna 1916 Helsingissä 19.–20. elokuuta. Kilpailupaikka oli Eläintarhan kenttä. Kalevan maljan voitti Helsingin Kisa-Veikot. 400 metrin aitajuoksu oli ohjelmassa ensimmäistä kertaa. Tampereella järjestetyssä 25 000 metrin juoksussa kilpailtiin myös ensimmäistä kertaa Suomen mestaruudesta.


title: Tellervo Hakkarainen

text: Tellervo Hakkarainen (7. syyskuuta 1916 – 21. helmikuuta 2008 Helsinki) oli Lotta-aatteen keskeisiä vaikuttajia. Hänelle myönnettiin talousneuvoksen arvo.


title: Tellervo Hakkarainen

text: Hakkarainen valmistui kotitalousopettajaksi. Hän toimi Lotta-järjestössä vuodesta 1939 alkaen. Lotta-järjestön lakkauttamisen jälkeen syntynyt Suomen Naisten Huoltosäätiö perusti Työmaahuolto Oy:n, jonka perustajiin hän kuului, oli sen toimitusjohtaja 1946–1973, ja johtokunnan puheenjohtaja 32 vuotta. Työmaahuolto aloitti toimintansa järjestämällä Lapin jälleenrakennustyömaiden ruokahuollon, jatkoi muonittamalla olympiakisat, kehitti työmaaruokailun, jota hoiti sadoissa työpaikoissa. Fazer Catering (myöh. Amica) osti yrityksen 1978. Lotta-Svärd -säätiöksi nimensä myöhemmin muuttaneen Huoltosäätiön hallituksen jäsen hän oli vuodesta 1960 ja puheenjohtaja 1985–1996.


title: Kielletyt leikit

text: Kielletyt leikit tarkoittaa seuraavia asioita:


title: Suomen Sähkölaitosyhdistys

text: Suomen Sähkölaitosyhdistys ry on sähköä tuottavien ja jakavien sähkölaitosten yhteistyö- ja etujärjestö. Yhdistys on perustettu vuonna 1926.


title: Suomen Sähkölaitosyhdistys

text: Vuonna 1996 yhdistykseen kuului 101 jäsentä, pääosin alueellisia sähköyhtiöitä.


title: Suomen Sähkölaitosyhdistys

text: Sähkölaitosyhdistyksen kytkentäsuositus (SLY-kytkennät) vuodelta 1992 määrittelee sähkölämmityksen kytkennät omakotitaloissa.


title: Suomen Sähkölaitosyhdistys

text: Sähkölaitosyhdistys on nykyään nimeltään Sähköenergialiitto (Sener) ja se toimii Energiateollisuus ry:n yhteydessä.


title: Pekka Suhonen

text: Jussi Pekka Suhonen (16. elokuuta 1938 Helsinki – 11. marraskuuta 2011 Helsinki) oli suomalainen toimittaja ja kirjailija. Suhonen oli myös Suomen johtavia arkkitehtuuri- ja muotoilukriitikoita.


title: Pekka Suhonen

text: Suhosen vanhemmat olivat vanhemmat professori Esko Suhonen ja filosofian maisteri Alli Suviala. Hän pääsi ylioppilaaksi 1956 ja opiskeli aluksi arkkitehtuuria Teknillisessä korkeakoulussa 1956–1959 ja valmistui sitten humanististen tieteiden kandidaatiksi Helsingin yliopistosta 1963.


title: Pekka Suhonen

text: Suhonen toimi Ylioppilaslehden arkkitehtuuriarvostelijana 1958–1961, Uuden Suomen kuvataidetoimittajana 1963–1965 sekä kustannustoimittajana Otavassa 1965–1967 ja WSOY:ssa 1968–1970. Vapaa kirjailija hän oli vuodesta 1970.


title: Laura Lindstedt

text: Laura Lindstedt (s. 1. toukokuuta 1976 Kajaani) on suomalainen kirjailija ja kirjallisuudentutkija. Hänen esikoisteoksensa "Sakset" (2007) oli ehdolla Finlandia-palkinnon ja Helsingin Sanomien kirjallisuuspalkinnon saajaksi. Lindstedtin toinen romaani "Oneiron" sai Finlandia-palkinnon vuonna 2015 ja oli myös vuoden 2016 Runeberg-palkintoehdokkaana.


title: Laura Lindstedt

text: Lindstedt valmistui ylioppilaaksi Kajaanin Linnan lukiosta vuonna 1995 ja filosofian maisteriksi Helsingin yliopiston taiteiden tutkimuksen laitokselta vuonna 2002 pääaineenaan yleinen kirjallisuustiede. Sivuaineina hän opiskeli teoreettista filosofiaa, ranskan kieltä, taidehistoriaa ja semiotiikkaa.


title: Laura Lindstedt

text: Vuosina 2001–2004 Lindstedt työskenteli "Suomen kulttuurihistoria 1–5" -teossarjan kustannustoimittajana Tammen suurteososastolla. Hän on kirjoittanut arvosteluita, artikkeleita ja esseitä muun muassa "Nuoreen Voimaan", "Filmihulluun" ja "Kiiltomato.net"-verkkolehteen. Lindstedt oli Nuoren Voiman Liiton puheenjohtaja 2011–2012. Hän toimii myös muun muassa Mahdollisen Kirjallisuuden Seurassa. Lindstedt viimeistelee väitöskirjaansa kommunikaation ongelmasta ranskalaisen kirjailijan Nathalie Sarrauten tuotannossa.


title: Laura Lindstedt

text: Finlandia-palkinnon jakotilaisuudessa pitämässään puheessa Lindstedt arvosteli voimakkaasti Juha Sipilän hallituksen politiikkaa ja leimasi sen huiputukseksi ja sumutukseksi. Puhe sai julkisuudessa runsaasti sekä myönteistä että kielteistä huomiota.


title: Jännetuppitulehdus

text: Jännetuppitulehdus, "tendovaginitis" tai "tenosynovitis" on tupellista jännettä ympäröivän kalvon tulehdus. Tupettoman jänteen tulehdusta kutsutaan vieruskudostulehdukseksi. Tulehdus aiheutuu usein kyseessä olevan raajan yksitoikkoisesta liikkeestä tai äkillisestä venähdyksestä. Jännetuppitulehdusta esiintyy tavallisimmin ranteen ja sormien ojentajajänteissä kyynärvarressa sekä sormien koukistajajänteissä. Jännetupintulehdus saattaa olla seurausta nivelreumasta, kihdistä, sokeritaudista tai eräistä yleistaudeista. Tulehduksen oireena on muutamasta päivästä pariin viikkoon kestävää kuumotusta, turvotusta ja punoitusta. Itse jänteen paraneminen voi kuitenkin kestää vielä montakin viikkoa.


title: Jännetuppitulehdus

text: Rasituksen lopettaminen parantaa useimmiten jännetupentulehduksen muutaman viikon kuluessa. Kivunlievitykseen voi käyttää tulehduskipulääkkeitä tai voiteita. Tulehduksen pitkittyessä ja kivun ollessa kova on hyvä hakeutua lääkäriin. Tällöin voidaan tarpeen vaatiessa hoitaa tulehdusta kortisoniruiskeilla, tai joissakin tapauksissa vaaditaan jopa leikkaushoitoa.


title: Erik von Markovik

text: Erik von Markovik (s. 24. syyskuuta 1971 Toronto, Ontario) on kanadalainen taikuri, innovaattori ja luennoitsija. Markovik sai julkisuutta Neil Straussin "The Game" -kirjalla (suom. "Pelimies, alaston totuus pokaajien veljeskunnasta"), jonka päähenkilö hän on. Markovik tuli myös tunnetuksi VH1-kanavalla näytetyn The Pick-up Artist -ohjelmasta. Markovik, joka käyttää taiteilijanimeä Mystery, on pokaamisyhteisön johtohenkilö ja teoreetikko, joka on luonut merkittävän osan alan käsitteistä. Markovikin luomia käsitteitä ovat muun muassa ”neg” (suom. esimerkiksi negaus), ”peacocking” (suom. riikinkukkoilu) ja kolmen sekunnin sääntö.


title: Erik von Markovik

text: Markovikin teoria perustuu osaksi evoluutiopsykologiaan. Hän perustelee ihmisten lähestymispelkojen (miesten pelon lähestyä naista) johtuvan siitä, että evoluutio on kehittänyt ihmisen heimokulttuureissa, joissa väärän henkilön lähestyminen on voinut johtaa kuolemaan tai sulkemiseen lauman ulkopuolelle.


title: Hätämerkki

text: Hätämerkit ovat kansainvälisesti hyväksyttyjä signaaleja, joiden avulla merihädässä olevat voivat pyytää apua. Niitä voidaan antaa radiolaitteilla, näkyvillä merkeillä tai kuuluvalla äänellä.


title: Hätämerkki

text: Seuraavat merkit, käytettyinä tai näytettyinä joko yhdessä tai erikseen, tarkoittavat hätää ja avun tarvetta:


title: Hätämerkki

text: Aikaisemmin on hätämerkkinä käytetty myös ylösalaisin käännettyä kansallislippua. Tästä on kuitenkin luovuttu eikä se alkujaankaan ollut kaikkien maiden alusten käytettävissä, koska useiden maiden liput ovat ylösalaisin käännettyinä aivan samanlaisia kuin oikein päinkin. Sen lisäksi esimerkiksi Puolan lippu ylösalaisin on samannäköinen kuin Indonesian lippu.


title: Hätämerkki

text: Hätämerkkien tai muiden niitä erehdyttävästi muistuttavien merkinantojen käyttö muuhun tarkoitukseen kuin avunpyyntöön hädässä on rangaistavaa. Tämä koskee esimerkiksi hätärakettien käyttöä ilotulitusraketteina.


title: Hätämerkki

text: Viestiliput N ja C.


title: Känkkäränkkä ja Artturi Robotti

text: Känkkäränkkä ja Artturi Robotti on suomalaisen laulajan Mikko Alatalon 13. albumi. Se julkaistiin Finnscandian Hi-Hat-levymerkillä vuonna 1984.


title: Känkkäränkkä ja Artturi Robotti

text: Alatalo-Rinne -parivaljakon uusi lastenlevy syntyi yleisön toiveesta, edellisten lastenlaulujen "kuluessa puhki". Albumille keksittiin Artturi Robotti, ET –tyyppinen rakkautta levittävä avaruushahmo. Markkinointitarkoituksessa Artturi Robotista valmistettiin noin metrin korkuinen täysin toimintakelpoinen robotti. Huhujen mukaan tämä robotti kuitenkin jätettiin pois lopullisesta markkinointikampanjasta lapsista muodostuneelta testiryhmältä saadun huonon palautteen vuoksi. Tutkimuksen mukaan yli kaksi viidesosaa lapsista piti tutkimuksen robottia pelottavana. Levyn mieleenjäävimpiä lauluja olivat mm. omiin kokemuksiin perustuva "Takapenkin räpätys", "Poppaloora, puhuva auto", Vanha Isäntä -yhtyeen kanssa esitetty "Kiva kun on mukavaa" sekä uudeksi kehtolauluksi tarkoitettu "Suojelusenkeli", josta tuli hieman yllättäen suursuosikki. Albumia ei toistaiseksi ole koskaan julkaistu CD-levylle.


title: Känkkäränkkä ja Artturi Robotti

text:
A-puoli
B-puoli


title: Tyko Hagman

text: Tyko Crispinus Hagman (25. lokakuuta 1849 Kälviä – 27. toukokuuta 1914 Kangasala) oli suomalainen toimittaja ja kirjailija. Häntä pidetään suomalaisen tieteiskirjallisuuden uranuurtajana sillä hän julkaisi 1880-luvulla pari Jules Verneltä vaikutteita saanutta tieteiskertomusta "Matkustus Kuuhun" ja "Lassi Laurinpojan lentokone". Hagman käytti myös nimimerkkejä "Tyyko Lehtirikko", "Tyyko Utanblad" ja "T-o".


title: Tyko Hagman

text: Hagmanin vanhemmat olivat Kälviän nimismies Nils Johan Erik Hagman ja Sofia Margareta Hagman. Hänen sisariaan olivat suomalaisen naisasialiikkeen pioneeri Lucina Hagman ja Suomen ensimmäisen kansanopiston perustaja Sofia Hagman. Tyko Hagman pääsi ylioppilaaksi 1869 Vaasan lukiosta. Valmistuttuaan filosofian kandidaatiksi 1879 Hagman toimi opettajana ja lehtimiehenä eri puolilla Suomea. Hän oli Viipurin suomalaisen reaalikoulun saksan- ja ruotsinkielen opettaja 1881–1887, Savonlinnan lyseon historian ja kielten opettaja 1888–1889 ja sisarensa perustaman Kangasalan kansanopiston historian opettaja 1890–1893. Viipurissa asuessaan hän oli päätoimittajana Ilmarinen ja Wiipurin Sanomat -lehdissä 1884–1885. Myöhemmin hän oli Uuden Suomettaren ulkomaanosaston toimittajana, Karjalattaren toimittajana 1894–1897 ja vuonna 1901 lakkautetun Hämäläisen toimittajana 1898–1901. Hän julkaisi myös "Koulutoveri"-nimistä lehteä Hämeenlinnassa.


title: Tyko Hagman

text: Hagman oli ensimmäinen Mark Twainin "Huckleberry Finnin seikkailujen" suomentaja. Suomennos ilmestyi 1904 nimellä "Huckleberry Finnin (Tom Sawyerin toverin) seikkailut". Hän suomensi lisäksi Twainin teokset "Prinssi ja kerjäläispoika" (1908) "Tom Sawyer ilmailija" (1909)


title: Tyko Hagman

text: Tyko Hagman avioitui 1881 Amalia Karolina Lindströmin kanssa, joka kuoli 1889. Perheessä oli kolme lasta, jotka siirtyivät Hagmanin vaimon kuoltua hänen sisartensa kasvatettaviksi.


title: Ernest Acker

text: Ernest Acker (28. elokuuta 1852 Bryssel - 12. kesäkuuta 1912) oli belgialainen arkkitehti.


title: Ernest Acker

text: Hänen mukaansa on nimetty 1922 perustettu Belgian kuninkaallisen akatemian arkkitehtuuripalkinto Prix Ernest Acker d'Architecture, jonka ovat saaneet muun muassa Ryo Inagaki (2003) ja Frank Verplanken (1985).


title: Le Manoir du diable

text: Le Manoir du diable (”pahuuden talo”) on lyhyt mykkäkauhuelokuva, jonka ohjasi ranskalainen elokuvantekijä Georges Méliès. Sitä pidetään maailman ensimmäisenä kauhuelokuvana, koska se valmistui varsin varhain, jouluaattona 1896. Vaikka elokuva kesti vain kolme minuuttia, siinä oli silti merkittävä määrä erilaisia elementtejä, joiden tarkoitus oli herättää ihmisessä pelontunteita. Näitä elementtejä ovat muun muassa elokuvassa esiintyvät jättimäinen lepakko, linna, luurangot sekä aaveet. Elokuvassa esiintyy myös Saatana.


title: Karri Lämpsä

text: Karri Lämpsä (s. 8. toukokuuta 1972 Iisalmi) on suomalainen näyttelijä, joka työskentelee Kuopion kaupunginteatterissa. Hän on valmistunut näyttelijäksi Tampereen yliopiston näyttelijätyön laitokselta. Lämpsä on esiintynyt useissa suomalaisissa televisiosarjoissa ja elokuvissa, muun muassa Yle TV2:n kuusiosaisessa sarjassa "Peräkamaripojat" (2001). Lämpsä näytteli sarjassa talousvaikeuksissa kärvistelevän Fräntilän maatilan perillistä.


title: Karri Lämpsä

text: Kuopion kaupunginteatterissa hän on esiintynyt muun muassa näytelmissä "Hotelli Moliére", "Napa-alue" ja "Sielun rippeet". Lämpsän tärkeimpiin näyttämötaiteellisiin tulkintoihin lukeutuvat Akustin miespääosa näytelmässä "Niskavuoren Heta" ja Raimo Kytöniemen päärooli näytelmässä "Sydänkohtauksia".


title: William Crathorn

text: William Crathorn (eli noin 1330) oli englantilainen myöhäiskeskiaikainen filosofi. Hän kuului ensimmäiseen sukupolveen Oxfordin yliopistossa vaikuttaneita filosofeja Wilhelm Ockhamilaisen jälkeen, ja kritisoi ja kehitti edelleen tämän ajattelua.


title: William Crathorn

text: Crathorn saattoi olla kotoisin Crathornen kylästä Yorkshirestä. Hän liittyi dominikaaniseen sääntökuntaan ja opiskeli sen jälkeen Oxfordissa. Siellä hän luennoi vuosina 1330-32 Petrus Lombarduksen "Sentensseistä", josta häneltä on säilynyt kommentaari.


title: William Crathorn

text: Crathorn tunnetaan ennen kaikkea kieltä ja kognitiota käsittelevistä teorioistaan, ontologiastaan sekä skeptisismiä vastaan suunnatuista argumenteista. Mentaalisten representaatioiden suhteen hän kannatti näkemystä, jonka mukaan jotakin oliota koskevan mentaalisen representaation tulee olla samankaltainen kuin kohteensa: esimerkiksi punaisen olion representaatio on punainen. Wilhelm Ockhamilaisen lisäksi Crathorn kritisoi myös mm. Tuomas Akvinolaisen, Duns Scotuksen, Richard Fitzralphin ja Robert Holkotin ajatuksia.


title: Pentti Airikkala

text: Pentti Airikkala (4. syyskuuta 1945 Helsinki – 30. syyskuuta 2009 Berkshire, Yhdistynyt kuningaskunta) oli suomalainen ralliautoilija. Hän ajoi 36 MM-sarjan osakilpailua vuosina 1973–1990 ja vielä yhden vuonna 2003. Muista huippukuljettajista poiketen hän ei kiertänyt koko sarjaa, vaan osallistui urallaan MM-sarjassa lähinnä vain Suomen ralliin, Ruotsin ralliin ja RAC-ralliin. Vuosina 1979 ja 1980 Airikkala ajoi neljäntenä MM-rallinaan Uuden-Seelannin rallissa Vauxhallin tehdaskuljettajana. Molemmilla kerroilla ralli päättyi keskeytykseen. Viimeisellä kaudellaan 1990 Airikkala kilpaili Suomen ja Ruotsin rallien lisäksi San Remossa ajokkinaan Q8 Teamin Ford Sierra. San Remo oli kauden kolmesta MM-rallista ainoa, jossa Airikkala ajoi maaliin asti sijoittuen yhdenneksitoista.


title: Pentti Airikkala

text: Vuonna 1989 Airikkala voitti RAC-rallin Mitsubishi Galant VR-4 -autolla kartanlukijanaan irlantilainen Ronan McNamee. Palkintosijoja MM-sarjassa hänellä on kuusi ja pisteitä yhteensä 102. Paras sijoitus MM-sarjassa oli yhdeksäs sija vuonna 1981. Airikkala osallistui myös Britannian rallisarjaan 1970- ja 1980-luvulla. Hän voitti sarjan vuonna 1979.


title: Pentti Airikkala

text: Airikkala kuoli 30. syyskuuta 2009 syöpään. Hän oli kuollessaan 64-vuotias.


title: Luokka (matematiikka)

text: Matematiikassa ja erityisesti joukko-opissa luokka tarkoittaa joukkojen kokoelmaa, joka voidaan määritellä sen jäsenille yhteisillä ominaisuuksilla. Jotkut luokat ovat joukkoja (kuten kaikkien parillisten kokonaislukujen joukko), toiset taas eivät (kaikkien ordinaalilukujen luokka tai kaikkien joukkojen luokka). Luokka, joka ei ole joukko, on aito luokka.


title: Luokka (matematiikka)

text: Joskus sanaa luokka luokka käytetään joukon synonyyminä, esimerkiksi ekvivalenssiluokka.


title: Lähetti-RNA

text: Lähetti-RNA eli lRNA eli mRNA () on RNA-ketju, joka syntyy solun tumassa transkriptioksi kutsutussa tapahtumassa DNA:n emäsjärjestyksen ohjaamana. Lähetti-RNA sisältää geneettisen informaation, joka voidaan kääntää translaatiossa proteiinien aminohappojärjestykseksi. Transkriptiosta translaatioon johtavaa tapahtumaketjua kutsutaan molekyylibiologian keskusdogmiksi.


title: Lähetti-RNA

text: DNA:n tavoin myös lähetti-RNA:n geneettinen informaatio on koodattuna nukleotidien ketjuiksi eli sekvensseiksi. Ketjun nukleotidit muodostavat kodoneita, jotka muodostuvat kolmesta nukleotidista. Kukin kodoni koodaa spesifistä aminohappoa lukuun ottamatta lopetuskodonia, joka päättää proteiinisynteesin (geneettinen koodi). Kodonien translaatio aminohappoketjuksi vaatii kahta muuta RNA-tyyppiä: siirtäjä-RNA:ta (tRNA) ja ribosomaalista RNA:ta (rRNA).


title: Lähetti-RNA

text: Tutkijat François Jacob ja Jacques Monod ehdottivat ensimmäisinä, että lähetti-RNA:ta olisi olemassa. Hieman myöhemmin, vuonna 1961, Jacob, Sydney Brenner ja Matthew Meselson löysivät lähetti-RNA:n.


title: Lähetti-RNA

text: Eukaryoottisoluissa transkriptiossa syntyy lähetti-RNA:n esiastetta pre-mRNA:ta, jota muokataan kolmella tavalla ennen kuin se pääsee kulkemaan tumasta sytoplasmaan. Ensimmäisenä pre-mRNA:n 5'-päähän liitetään GTP, johon on liittynyt metyyliryhmä. Toiseksi pre-mRNA:n 3'-päähän liitetään Poly(A)-häntä, joka koostuu pelkästään adenosiinimonofosfaateista eli adeniinin sisältävistä RNA-nukleotideista. Päiden muokkaus suojaa lähetti-RNA:ta sitä pilkkovilta entsyymeiltä ja auttaa solua tunnistamaan lähetti-RNA:n. Lopuksi intronit poistetaan silmukoinnilla ennen lähetti-RNA:n poistumista tumasta.


title: Lähetti-RNA

text: Prokaryoottisoluissa ei ole tumaa eikä niiden DNA:ssa ole introneita, joten sytoplasmaan syntyvää lähetti-RNA:ta ei tarvitse muokata, vaan sitä voidaan käyttää translaatiossa sellaisenaan. Lisäksi prokaryoottisoluissa transkriptio ja translaatio voivat tapahtua samanaikaisesti.


title: Lähetti-RNA

text: Lähetti-RNA:n koodaavat alueet muodostuvat kodoneista, jotka ribosomi koodaa translaation aikana proteiineiksi. Koodaava alue alkaa aina aloituskodonista, jonka emäsjärjestys on yleensä AUG ja päättyy lopetuskodoniin, jonka emäsjärjestys voi olla joko UAA, UAG tai UGA.


title: Lähetti-RNA

text: Ei-koodaavat alueet eli UTR:t (engl. "Un-translated regions") ovat lähetti-RNA:ssa ennen aloituskodonia ja lopetuskodonin jälkeen esiintyviä sekvenssejä, jotka eivät translaatiossa koodaa mitään proteiinia. Alueita kutsutaan myös 5'-UTR:ksi ja 3'-UTR:ksi. Ne kopioidaan transkriptiossa samaan tapaan kuin koodaavat alueetkin ja ne kuuluvat eksoneihin, minkä takia niitä ei poisteta pre-mRNA:ta muokattaessa. Ei-koodaavilla alueilla voidaan katsoa olevan useita rooleja geenien ilmentymisessä, esimerkiksi lähetti-RNA:n vakautus, paikallistaminen ja translaation tehostaminen. Ei-koodaavan alueen kyky toimia riippuu kuitenkin sekvenssistä ja voi vaihdella eri lähetti-RNA:issa.


title: Lähetti-RNA

text: 5'-UTR ja/tai 3'-UTR saattavat vastata lähetti-RNA:n vakaudesta riippuen RNA:ta hajottavien ribonukleaasientsyymien ja RNA:n hajottamista tukevien tai hillitsevien tukiproteiinien affiniteetista eli sitoutumiskyvystä.


title: Lähetti-RNA

text: Ei-koodaavat alueet voivat huolehtia translaation tehokkuudesta tai joissain tapauksissa kokonaan estää sen. Ei-koodaaviin alueisiin sitoutuvat proteiinit vaikuttavat ehkä translaatioon vaikuttamalla ribosomin kykyyn sitoutua lähetti-RNA:han. 3'-UTR:iin sitoutuva mikroRNA saattaa myös vaikuttaa translaation tehokkuuteen tai lähetti-RNA:n vakauteen.


title: Lähetti-RNA

text: Uskotaan, että 3'-UTR vastaa lähetti-RNA:n sijainnista solulimassa. Jos tietyllä solun alueella tarvitaan proteiinia, sitä voidaan myös tuottaa kyseisellä alueella. Tällaisia tapauksia varten 3'-UTR:ssä voi olla sekvenssejä, jotka sallivat lähetti-RNA:n siirtyä tällaiselle alueelle translaatiota varten.


title: Lähetti-RNA

text: Jotkin ei-koodaavilla alueilla olevat elementit muodostavat sekundäärirakenteen, kun geeni kopioidaan transkriptiossa RNA:ksi. Niillä on myös osansa lähetti-RNA:n säätelyssä. Jotkin niistä ovat proteiinien sitoutumispaikkoja. Ribokytkimiin voi sitoutua pieniä molekyylejä, jolloin lähetti-RNA:n koodaaman proteiinin tuotannossa tapahtuu muutos. Tällaisissa tapauksissa lähetti-RNA säätelee itse itseään.


title: Lähetti-RNA

text: Poly(A)-häntä on pre-mRNA:n 3'-päähän lisättävä, usein satoja adeniininukleotideja sisältävä sekvenssi. Häntä estää lähetti-RNA:ta hajoamasta.


title: Lähetti-RNA

text: Lähetti-RNA:ta, jossa on vain yhden proteiinin translaatioon tarvittava ohje, kutsutaan monokistriseksi. Useimpien eukaryoottisolujen lähetti-RNA on monokistrista. Sitä vastoin prokaryoottisolujen lähetti-RNA on polykistrista, eli siinä on useita avoimia lukukehyksiä eli proteiinin translaatioon tarvittavia ohjeita. Yleensä polykistrisen lähetti-RNA:n koodaamilla proteiineilla on jokin yhteinen ominaisuus - ne voivat esimerkiksi muodostaa yhdessä proteiinikompleksin - ja niitä koodaavia sekvenssejä säädellään yhteisellä säätelyalueella, jossa on promoottori ja operaattori. Myös bakteerien ja arkkien lähetti-RNA ja ihmisen mitokondriaalinen lähetti-RNA on suurimmaksi osaksi polykistristä. Di- tai bikistriseksi kutsutaan lähetti-RNA:ta, joka koodaa kahta proteiinia.


title: Lähetti-RNA

text: Eukaryoottisoluissa lähetti-RNA-molekyylit muodostavat pyöreitä rakenteita eIF4E-proteiinin ja poly(A):n sitojaproteiinin välisten vuorovaikutuksien takia. Molemmat proteiinit sitoutuvat eIF4G-proteiiniin ja muodostavat siten mRNA-proteiini-mRNA-sillan. Rengastumisen uskotaan tukevan ribosomien kiertoa ja tehostavan translaatiota, ja ehkä myös toimivan varmistimena sille, että vain ehjät lähetti-RNA-molekyylit osallistuvat translaatioon. Ehjissä lähetti-RNA-molekyyleissä on poly(A)-häntä ja 5'-cap.


title: Lähetti-RNA

text: Erityisesti virusten lähetti-RNA:illa tiedetään olevan myös muita rengastumismekanismeja.


title: Tappajatomaattien hyökkäys

text: Tappajatomaattien hyökkäys (tunnetaan myös nimellä Tappajatomaatit, ) on vuonna 1978 valmistunut John De Bellon ohjaama komediaelokuva.


title: Tappajatomaattien hyökkäys

text: Elokuvaan tehtiin kolme jatko-osaa: "Tappajatomaattien paluu" (1988), "Tappajatomaatit iskevät takaisin" (1990) ja "Tappajatomaatit ja Ranskan vallankumous" (1991)


title: Tappajatomaattien hyökkäys

text: Elokuvasta tehtiin myös piirrossarja vuonna 1990, jota on esitetty Suomessa MTV3-kanavalla 1990-luvulla nimellä "Tomaatit soseeksi".


title: Tappajatomaattien hyökkäys

text:
Tarina alkaa, kun verenhimoinen tomaatti hyppää ulos keski-ikäisen amerikkalaisen perheenäidin ostoskassista ja hyökkää hänen kimppuunsa...
Hurja toiminta jatkuu, kun tappajatomaatit hyökkäävät joukolla.


title: Tappajatomaattien hyökkäys

text: "Video-oppaassa" vuodelta 1994 Bello Romano kutsuu elokuvaa venytetyksi vitsiksi ja antaa sille yhden tähden viidestä, mikä vastaa sanallista arviota ”huono”. "VideoHound’s Golden Movie Retriever" kutsuu elokuvaa kaikkien aikojen huonoimman elokuvan ehdokkaaksi sarjassa ”tahallisesti huonot”. Elokuva saa tähtien sijasta arvosanan ”Woof!”.


title: Arto Lindberg (jalkapalloilija)

text: Arto Lindberg (s. 29. tammikuuta 1989 Valkeakoski) on suomalainen jalkapalloilija. Hän on pelipaikaltaan keskikenttäpelaaja.


title: Arto Lindberg (jalkapalloilija)

text: Maaliskuussa 2008 Lindberg kutsuttiin U19-maajoukkueeseen, joka matkusti Porto International-turnaukseen Portugaliin. Lindberg on pelannut poikamaajoukkueissa yhteensä 18 ottelua.


title: Arto Lindberg (jalkapalloilija)

text: Lindberg pelasi 14 ottelua Ykkösen PP-70:ssa kaudella 2007. Pelattuaan kauden 2008 Kuopion Palloseurassa Veikkausliigassa hän siirtyi kaudelle 2009 Tampereen Pallo-Veikkojen riveihin. Neljän TPV-kauden jälkeen Lindberg siirtyi Ykköseen nousseen Ilveksen riveihin yhden vuoden sopimuksella.


title: Jean-Marie Lehn

text: Jean-Marie Lehn (30. syyskuuta 1939, Rosheim) on ranskalainen kemisti. Hän sai Nobelin kemianpalkinnon vuonna 1987 työstään supramolekulaarisen kemian ja supermolekyylien parissa sekä erityisesti kryptandien synteesistä. Lehn jakoi palkinnon Donald J. Cramin ja Charles J. Pedersenin kanssa. Lehn on julkaissut yli 800 vertaisarvioitua kemiaa koskevaa artikkelia.


title: Jean-Marie Lehn

text: Lehn opiskeli aluksi musiikkia tullakseen kotikaupunkinsa Rosheimin kanttoriksi. Myöhemmin hän kuitenkin luopui ajatuksesta. Hän jatkoi urkujen soittamista kuitenkin myös koko tieteilijän ammattiuransa aikana. Vuosina 1950-1957 Lehn opiskeli latinaa, kreikkaa, englantia ja ranskankielistä kirjallisuutta. Hän kiinnostui filosofiasta ja luonnontieteistä, erityisesti kemiasta. Lehn suoritti alemman korkeakoulututkinnon filosofiassa vuonna heinäkuussa 1957 ja alemman korkeakoulututkinnon luonnontieteissä saman vuoden syyskuussa.


title: Jean-Marie Lehn

text: Valmistuttuaan Lehn työskenteli opettajansa Guy Ourissonin laboratoriossa jatkaen tohtorin opintojaan. Siellä hän oli vastuussa laboratorion ensimmäisestä NMR-spektrometrista. Valmistuttuaan filosofian tohtoriksi työskenteli hän vuoden Robert Burns Woodwardin laboratoriossa Harvardin yliopistossa tehden töitä muun muassa B-vitamiinin synteesin parissa.


title: Jean-Marie Lehn

text: Vuonna 1966 Lehn sai apulaisprofessorin paikan Strasbourgin yliopistosta. Hänen päätutkimuskohteensa oli aineiden rakenne.


title: Jean-Marie Lehn

text: Vuonna 1968 Lehn onnistui syntetisoimaan häkinkaltaisia molekyylejä, jotka sulkivat sisäänsä ainoastaan yhdenlaisen molekyylin. Tämä oli tärkeä askel uuden supramolekulaarisen kemian alalla, joka tutkii aineiden sisäisten sidosten sijasta intermolekulaarisia sidoksia. Kryptandeista, kuten Lehn yhdisteitä nimittää tulikin hänen uransa erityinen mielenkiinnon kohde. Vuonna 1980 hänestä tuli opettaja maineikkaaseen Collège de Franceen.


title: Pablo García

text: Pablo Gabriel García Pérez (s. 11. toukokuuta 1977 Pando, Uruguay) on uruguaylainen jalkapalloilija, pelipaikaltaan puolustava keskikenttäpelaaja. Hän edustaa kreikkalaista Paokia. Hänellä on myös Espanjan kansalaisuus.


title: Pablo García

text: Kotimaassaan García on edustanut Montevideo Wanderersia ja Peñarolia. Hän siirtyi vuonna 1997 Espanjaan Atlético Madridin organisaatioon, jossa hän vietti kolme kautta pelaten seuran B-joukkueessa maan toiseksi korkeimmalla sarjatasolla Segunda Divisiónissa. Atléticosta hän siirtyi kahdeksi kaudeksi Italiaan, jossa hän edusti Milania ja lainasopimuksella Veneziaa. Vuonna 2002 García palasi takaisin Espanjaan Osasunan joukkueeseen.


title: Pablo García

text: Kolmen Osasunassa pelaamansa kauden aikana García sai maineen taistelevana ja uhrautuvana puolustavana keskikenttäpelaajana. Varjopuolena hän oli koko sarjan eniten varoitettu pelaaja kaudella 2004–2005. Hyvät otteet herättivät kuitenkin Real Madridin kiinnostuksen ja seura hankki hänet riveihinsä kesällä 2005 samaan aikaan maanmiehensä Carlos Diogon kanssa. Real Madridissa García onnistui syrjäyttämään tanskalaisen Thomas Gravesenin pelipaikallaan, mutta hänellä oli ajoittain vaikeuksia päästä oikeaan pelirytmiin mihin myös pienet loukkaantumiset vaikuttivat. Kauden 2005–2006 aikana hän esiintyi 22 Espanjan pääsarjan ja neljässä Mestarien liigan ottelussa.


title: Pablo García

text: García ei kuulunut enää Real Madridin kesällä 2006 palkkaaman uuden valmentajan Fabio Capellon suunnitelmiin, joten kaudeksi 2006–2007 hänet lainattiin Celta Vigoon. Kausi sujui mollivoittoisesti sekä Garcíalta että koko joukkueelta, sillä García pelasi loukkaantumisten vuoksi vain 14 ottelussa ja Celta putosi kauden päätteeksi sarjaporrasta alemmaksi Segunda Divisióniin. Kesällä 2007 García lainattiin puolestaan juuri Segundasta Primeraan nousseeseen Real Murciaan. Kausi oli kuin toisinto edellisestä: uudesta loukkaantumisesta johtuen otteluita kertyi vain 21 ja Murcia putosi Celtan tapaan Segundaan.


title: Pablo García

text: Real Madrid ja García purkivat heinäkuussa 2008 sopimuksensa, jota olisi ollut vielä vuosi jäljellä. Kuun lopulla García teki kaksivuotisen sopimuksen kreikkalaisen Paokin kanssa.


title: Pablo García

text: Uruguayn maajoukkueessa García pelasi vuosina 1997–2007, ja hän toimi myös joukkueen kapteenina. Hän edusti maataan vuoden 1997 maanosaliittojen cupissa, vuosien 1999 ja 2007 Etelä-Amerikan-mestaruuskilpailuissa sekä vuoden 2002 maailmanmestaruuskilpailuissa. García päätti maajoukkueuransa loukkaantumisten vuoksi loppuvuodesta 2007.


title: Pablo García

text: Junioritasolla García kuului alle 20-vuotiaiden MM-hopeaa voittaneeseen joukkueeseen vuonna 1997.


title: Ilmajoen lento-onnettomuus

text: Ilmajoen lento-onnettomuus tapahtui 14. marraskuuta 1988, kun Wasawingsin Embraer 110 EMB-P1 Bandeirante -lentokone törmäsi maahan Ilmajoen lentoaseman lähistöillä. Kone oli ollut reittilennolla Helsingistä Ilmajoelle. Onnettomuudessa kuolivat heti koneen päällikkö, perämies ja kolme matkustajaa. Yksi matkustaja menehtyi saamiinsa vammoihin viikkoa myöhemmin sairaalassa. Kaksi koneen matkustajista sai vakavia vammoja, neljän selvitessä lievin vammoin.


title: Ilmajoen lento-onnettomuus

text: Kone putosi metsään osuen puihin 180 metriä pitkällä törmäysurallaan ja sen osia osui myös voimajohtoon aiheuttaen kahden minuutin sähkökatkon mm. lentokettäalueelle. Koneen siivet ruhjoutuivat pahoin ja sen rungon etuosa ohjaamo mukaan lukien tuhoutui kokonaan neljän metrin pituudelta. Matkustamo säilyi kuitenkin suurelta osin ehjänä, eikä kone syttynyt tuleen pientä moottoripaloa lukuun ottamatta. Koneen rahtina olleita iltapäivälehtinippuja levisi ympäri maastoa törmäysuran varrelle.


title: Ilmajoen lento-onnettomuus

text: Tutkimuslautakunta arvioi onnettomuuden syyksi lentäjän tekemän päätöksen jatkaa kentän lähestymistä, vaikka näkyvyysolosuhteet olivat huonot eikä koneesta ollut näköyhteyttä kentän valoihin tai kiitotiehen. Myös Wasawings-lentoyhtiön puutteellisen turvallisuuskulttuurin katsottiin myötävaikuttaneen onnettomuuteen.


title: Varden

text: Vardenit ovat Christopher Paolinin kirjoittamassa Perillinen-trilogiassa esiintyviä kapinallisia, jotka taistelevat kuningas Galbatorixia vastaan.


title: Varden

text: Vardenit saivat alkunsa, kun Brom kokosi yhteen joukon maanpakolaisia ja vapautti muutamia vankeja. He piiloutuivat Beor vuorille ja ottivat piilopaikakseen Farthen Dǔrin. Brom toimi Vardenien johtajana muutaman vuoden, mutta luovutti sitten paikkansa toiselle päästäksensä kostamaan Morzanille, joka oli tappanut hänen lohikäärmeensä.


title: Varden

text: Varden on muinaista kieltä ja tarkoittaa vartijoita.Vardenit valitsevat joukostansa Vanhimpien neuvoston jäsenet, joiden tehtävänä on edustaa heitä Vardenien johtajan edessä. Neuvoston jäsenet olivat Ajihadin luotettuja neuvonantajia. Neuvoston jäseniä ovat Jörmundur, Umérth, Falberd, Sabrae ja Elessari.


title: Patrik Lomski

text: Patrik Lomski (s. 3. helmikuuta 1989 Turku) on suomalainen jalkapalloilija, joka edustaa TPS:aa. Hän on pelipaikaltaan oikea laitahyökkääjä, mutta pystyy pelaamaan myös vasemmalla.


title: Patrik Lomski

text: Lomski on myös pelannut otteluita Suomen eri ikäluokkien nuorten maajoukkueissa. Lomskilla on puolalaissyntyisen isänsä kautta puolalaiset sukujuuret.


title: Pako New Yorkista

text: Pako New Yorkista ("Escape from New York") on John Carpenterin ohjaama tieteis- ja toimintaelokuva vuodelta 1981. Elokuvan pääosassa on Kurt Russell ja muissa keskeisissä rooleissa muun muassa Lee Van Cleef, Ernest Borgnine ja Donald Pleasence.


title: Pako New Yorkista

text: Carpenter kirjoitti käsikirjoituksen alun perin 1970-luvun puolivälissä, tarkoituksenaan kritisoida Watergate-skandaalia. Tuotantoyhtiö siirsi kuitenkin elokuvan tekoa myöhemmäksi.


title: Pako New Yorkista

text: Elokuvan tapahtumat sijoittuvat New Yorkiin, vaikka se onkin kuvattu Saint Louisissa. Elokuvaa valmistettaessa sen budjetti oli vain 7 miljoonaa dollaria. Elokuvasta muodostui kuitenkin suuri hitti ja se keräsi lipputuloja maailmanlaajuisesti yli 50 miljoonaa dollaria. Vuosien varrella elokuvalle on muodostunut vankka ihailijajoukko, ja se nauttiikin nykyään kulttimaineesta, ennen kaikkea Kurt Russellin näyttelemän antisankarin Snake Plisskenin ansiosta. Suuren suosionsa ansiosta "Pako New Yorkista" muodostui lopulta merkittäväksi vaikuttajaksi post-apocalypse -elokuvalajityypille raunioituneen tapahtumapaikkansa takia, vaikka sitä itseään ei voi kutsua postapokalyptiseksi elokuvaksi.


title: Pako New Yorkista

text: Carpenter ohjasi elokuvan jatko-osan "" vuonna 1996.


title: Pako New Yorkista

text: Vuonna 1988 rikollisuus on kasvanut äkkiä 400 prosenttia ja tilanteen ratkaisemiseksi Yhdysvallat päättää muuttaa Manhattanin saaren New Yorkissa jättimäiseksi vankilaksi. Saari on ympäröity korkealla muurilla, ja merireitit on miinoitettu. Rikolliset elävät vankilassa täysin eristäytyneinä omaa elämäänsä. Saarelle elinkaudeksi tuomituilla rikollisilla on mahdollisuus valita ennen vankilaan menemistään myös pikainen teloitus sen vaihtoehtona.


title: Pako New Yorkista

text: Yhdeksän vuotta myöhemmin eletään vuotta 1997 ja Yhdysvaltain presidentti (Donald Pleasence) on lentokoneellaan matkalla tärkeään kokoukseen Neuvostoliiton ja Kiinan johtajien kanssa, kun kesken matkan nuori nainen kaappaa koneen protestiksi New Yorkin epäinhimillistä vankilaa kohtaan. Kone törmää keskelle eristettyä New Yorkia, mutta itse presidentti selviää onnettomuudesta pakokapselissa. Hän joutuu valitettavasti heti pelastuttuaan New Yorkia hallitsevan rikollistyranni "herttuan" (eng. "Duke") (Isaac Hayes) vangiksi. Poliisit yrittävät pelastaa hänet, mutta New Yorkissa heitä vastassa on mielenkiintoisen näköinen herttuan alainen "Romero", joka ilmoittaa epäröimättä presidentin kuolevan, ei ainoastaan jos he palaavat, vaan myös jos he eivät ole poistumassa 30 sekunnin kuluessa, sekä jos koskevat häneen.


title: Pako New Yorkista

text: "Snake Plissken" (Kurt Russell) on entinen erikoisjoukkojen luutnantti, joka on palvellut muun muassa Leningradissa. Hänet on palkittu monesti ansiomitaleilla, mutta myöhemmin hän on ajautunut rikollisille poluille. Komisario "Bob Hauk" (Lee Van Cleef) etsii käsiinsä Plisskenin ja tekee tälle tarjouksen; jos Plissken pystyy pelastamaan presidentin New Yorkista, sekä tuomaan presidentin salkussa sijaitsevan poliittisia puheita sisältävän kasettinauhan, hänet armahdetaan. Plissken suostuu ehdotukseen kuvitellen voivansa paeta Kanadaan purjekoneella, jonka hän saisi New Yorkiin menemiseksi. Hänen on kuitenkin suostuttava, sillä hänen kaulavaltimoiden sisälle on asennettu kaksi pientä räjähdettä, jotka räjähtävät 22 tunnin aikana. Räjähteitä ei voi poistaa tai hajottaa, sillä niiden kuori suojaa niitä, mutta sen sijaan ne tehdään röntgensäteillä vaarattomiksi, jos Plissken tuo presidentin elävänä takaisin.


title: Pako New Yorkista

text: Snake lähtee matkaan ja laskeutuu World Trade Centerin katolle, ja lähtee sieltä etsimään presidenttiä jäljittimellä, joka ennen koneen putoamista on asennettu presidentin ranteeseen. Plissken löytääkin sen, mutta täysin väärän ihmisen ranteessa. Yritettyään ensin tuloksetta pyytää Haukilta lupaa palata takaisin, hän lähtee vaeltelemaan New Yorkin katuja. Reissullaan hän törmää sattumalta taksikuskiin, joka paljastaa hänelle herttuan pitävän presidenttiä vankinaan. Suhari vie Snaken herttuan leivissä työskentelevien "Brainin" ja "Maggien" luo, ja Plissken huomaa että hänellä ja Brainillä on yhteistä menneisyyttä. Brain on aikoinaan pettänyt hänet Kansas Cityssä, ja osaksi velanmaksuksi siitä Snake pakottaa tämän auttamaan presidentin etsimisessä. Hän myös uhkaa tappaa pariskunnan, jos he eivät ole halukkaita yhteistyöhön.


title: Pako New Yorkista

text: Brain, Maggie ja Snake varastavat yhden herttuan autoista, tämän tultua hakemaan Brainilta karttaa 69:n kadun sillasta, joka on miinoitettu. Ennen herttuan tuloa suhari on häipynyt, sillä hän pelkää herttuaa kuollakseen. Kolmikko ajaa läpi New Yorkin tuhojen raiteillaan seisovalle junalle, jonka yhdessä vaunussa herttua säilyttää presidenttiä. Brainin harhauttaessa vartijoita Snake löytääkin presidentin, mutta pian heidän paettuaan jäävät kiinni, ja Plisskenkin joutuu vangiksi. Herttua heittää hänet kehään taistelemaan erittäin isokokoisen ja vahvan vastustajan kanssa, tarkoituksenaan järjestää Snakelle tyylikäs kuolema. Lopputulos onkin kuitenkin päinvastainen, Snaken iskettyä piikeillä varustettu pesäpallomaila vastustajansa kalloon.


title: Pako New Yorkista

text: Plissken aktivoi oman lähettimensä, josta Hauk työntekijöineen tietää hänen olevan elossa, ja pakenee. Tällä välin Brain ja Maggie ovat vapauttaneet Romeron ja muutaman muun herttuan työntekijän vartioiman presidentin, ja yrittäneet paeta ilman Plisskeniä hänen purjekoneella. Kapinalliset kuitenkin hajottavat koneen pudottamalla sen katolta alas. Kohta myös Snake ilmaantuu paikalle, ja kaikki neljä lähtevät porukalla pakomatkalle, herttua (ja alussa vähän aikaa myös hänen joukkonsa) heidän perässään. Pihalla he törmäävät suhariin, jonka taksilla viisikko suunnistaa takaisin vankilaan päin. Miinoitetulla 69:n kadun sillalla pirssi kuitenkin katkeaa kahtia, sen mentyä miinan yli, jota Snake ei kerennyt väistää vilkaistuaan kelloa, jossa näkyy hänen jäljellä oleva elinaika. Tässä pamauksessa kuolee suhari. Jäljelle jäänyt nelikko jatkaa juosten kohti vankilan muuria, josta Brain tippuu hänen juostuaan miinaan. Maggie ei jätä rakastaan, ja hän jää ampumaan Snakea ja presidenttiä autolla takaa ajavaa herttuaa. Hän ampuu kuitenkin ohi, ja tästä tuloksena herttua törmää Maggieen, joka jää puristuksiin herttuan ja sillalla lojuvan romuauton väliin.


title: Pako New Yorkista

text: Myös herttua jatkaa aseen kanssa juosten, ja hän ja Snake ottavatkin vankilan muurilla yhteen. Presidentin päästyä muurin toiselle puolelle herttua on vähällä ampua sähkövinssillä muuria parhaillaan ylös nousevan Plisskenin, varsinkin kun presidentti pysäyttää vinssin. Presidentti kuitenkin ampuu herttuan, samalla antaen hänelle takaisin nöyryytyksiä sekä loukkauksia, joita herttua on presidentille aiheuttanut tämän vankina ollessa. Vinssi käynnistetään uudelleen, ja Snake pudottautuu muurin toiselle puolelle, jossa Hauk ja lääkäri ovat häntä vastassa. Kasetin vaihdettua omistajaa, Snaken valtimoissa olevat räjähteet tehdään vaarattomiksi, vain muutama sekunti ennen ajan päättymistä. Hauk tarjoaa lisää töitä Plisskenille, huomattuaan kuinka loistavasti hän selviytyi vaativasta tehtävästä. Presidentin osallistuu Hartfordin kokoukseen TV-kameroiden välityksellä, ja luulee laittavansa poliittisen kasetin soittimeen, joka kuitenkin osoittautuu suharin taksista otetuksi musiikkikasetiksi. Elokuva päättyy Snaken kävellessä pois, purkaen nauhaa oikeasta kasetista, jonka hän lopuksi heittää pois.


title: Pako New Yorkista

text: Ilta-Sanomien Timo Malmi arvioi trillerin juuttuvan tavanomaisiin toimintajaksoihin, mutta kohentuvan lopulta ironisiin vetoihin. "Video-oppaassa" vuodelta 1994 Esko Rautakorpi luonnehtii elokuvaa tyylikkään näköiseksi mutta hieman vaisuksi perusjännäriksi. Hän antaa sille kolme tähteä viidestä, mikä vastaa sanallista arviota ”hyvä”.


title: Hitopadeśa

text: Hitopadeśa on muinaisintialainen satukokoelma, jonka kirjoittajaksi arvellaan "Nārāyanaa", joka eli joskus 800- ja 1300-luvun välillä. Kokoelma tarkoitettiin oppikirjaksi ruhtinaiden pojille.


title: Porsche 996

text: Porsche 996 on Porschen 911-sarjan kolmanneksi uusin korimalli.


title: Porsche 996

text: Vuodesta 1998 lähtien valmistetussa 996-sarjan autossa esiteltiin kokonaan uusi korimalli, joka ei enää perustunut alkuperäiseen 1960-luvulla esiteltyyn muotoiluun. Auto oli aikaisempaa suurempi ja ennen kaikkea mukavampi soveltuen paremmin myös arkiajoon. Samalla myös luovuttiin ilmajäähdytteisestä moottorista ja esiteltiin vesijäähdytteinen versio. 996 oli teknisesti ja ulkonäöllisesti valtava askel eteenpäin vanhentuneeseen 993-malliin verrattuna.


title: Porsche 996

text: Monet 911-fanaatikot eivät kuitenkaan pitäneet uutta mallia "aitona" 911:nä. Suurta kritiikkiä saivat osakseen muun muassa uudelleen muotoillut etuvaloumpiot. Takavetoinen perusmalli tunnettiin edelleen Carrera-nimellä. Lisäksi saatavana oli edellisen 993-mallin tapaan Carrera 4 ja 4S-mallit sekä Frankfurtissa vuonna 1999 esitelty Turbo. Samana vuonna mallistoon tuli myös ratahenkinen GT3 "mk 1", jossa oli vapaastihengittävä 3.6 litrainen ja 360-hevosvoimainen moottori yhdistettynä ratapainotteiseen alustaan ja takavetoon. GT3:sta valmistettiin vuoteen 2000 asti, yhteensä vajaat 1900 kappaletta.


title: Porsche 996

text: Vuonna 2001 996-mallisto koki kasvojenkohotuksen, ja muun muassa aiemmin kritisoidut etuvalot muuttuivat samalla kun tekniikkaa muutenkin päivitettiin ja tehot kasvoivat. Samana vuonna esiteltiin edellisen 993-sarjan mukaisesti GT2-malli, jossa on muun muassa leveämmät lokasuojat, aggressiivisemman muotoinen etuspoileri ja suurempi takaspoileri. Moottorin maksimiteho oli aluksi 462 hv ja myöhemmin se nostettiin 483 hevosvoimaan. Vuonna 2004 myös GT3:sta tehtiin uusi painos, Mk 2, jossa teho oli nostettu 380 hevosvoimaan, ja mallistoon tuli lisäksi GT3 RS, joka oli kevennetty ja vielä enemmän rata-ajoon suunnattu versio 996:sta.


title: Laconian tapaus

text: Laconian tapaus oli toisen maailmansodan aikainen tapahtuma Atlantilla, jossa joukkojenkuljetusaluksen torpedoinut sukellusvene ryhtyi auttamaan veden varaan joutuneita, ja joutui tämän johdosta itse lentohyökkäyksen kohteeksi. Tapahtuman seurauksena Saksan sukellusvenelaivaston komentaja Karl Dönitz kielsi hyökkäysten uhrien auttamisen.


title: Laconian tapaus

text: RMS Laconia oli brittiläisen Cunard White Star -yhtiön matkustajalaivasta joukkojenkuljetusalukseksi muunnettu laiva. 20 000 tonnin kokoinen alus oli varustettu kansitykeillä, syvyyspommeilla ja kaikuluotaimella. Syyskuussa 1942 Laconia oli matkalla Atlantilla mukanaan yhteensä 2 732 henkeä: noin 80 siviiliä, 268 brittisotilasta, noin 1 800 italialaista sotavankia sekä 160 puolalaista vartiosotilasta.


title: Laconian tapaus

text: Saksan Kriegsmarinen sukellusvene U-156, joka oli ollut partioimassa Afrikan rannikolla päällikkönään kapteeniluutnantti Werner Hartenstein, havaitsi aluksen 12. syyskuuta. Yön pimeydessä kello 22 sukellusvene hyökkäsi ja laukaisi kaksi torpedoa, jotka molemmat osuivat ja upottivat Laconian vajaan kahden tunnin kuluttua, puoli tuntia ennen keskiyötä. Muutamat italialaiset vangit väittivät, että Laconian vankityrmien ovia ei avattu torpedojen räjähdettyä ja että ulos murtautuneet vangit ammuttiin.


title: Laconian tapaus

text: Laukaisun jälkeen Hartenstein komensi aluksensa pintaan ja lähestyi uppoavaa laivaa aikomuksenaan ottaa ylempiä upseereja vangiksi. Yllätyksekseen saksalaiset kuulivat veden varaan joutuneiden huutelevan italiaksi ja Hartenstein huomasi virheensä: alus ei ollut joukkojenkuljetustehtävissä, kuten hän oli luullut. U-156 hälytti muita aluksia apuun ja ryhtyi auttamaan Laconian matkustajia. Hartenstein lähetti yleisen englanninkielisen hätäkutsun, jossa ilmoitti ettei hän hyökkää auttamaan tulevia aluksia vastaan. Sukellusveneen kannelle pelastettiin parisataa henkeä, ja saman verran väkeä oli hinaukseen otetuissa pelastusveneissä. Alus pysytteli koko ajan pinnalla auttaakseen.


title: Laconian tapaus

text: Vara-amiraali Dönitz yllättyi kuultuaan Hartensteinin auttamispäätöksestä, mutta lähetti paikalle lisäapua: kolme sukellusvenettä ja Vichyn Ranskalle kuuluvia, punaisin ristein varustettuja laivoja. Kahden vuorokauden kuluttua paikalle saapuivat saksalaiset U-506 ja U-507, sekä italialainen Cappelini. Pelastettuaan mahdollisimman monta mereen jäänyttä sukellusveneet suuntasivat kohti paikalle lähetettyjä ranskalaislaivoja.


title: Laconian tapaus

text: Seuraavana päivänä 16. syyskuuta Ascensionin saarelta partioimassa ollut yhdysvaltalainen B-24 Liberator -pommikone havaitsi sukellusveneet, joiden kansille oli levitetty Punaisen Ristin liput. Hartensteinin signaloi koneelle ja pyysi lisäapua. Koneen kapteeni luutnantti James D. Harden kääntyi takaisin pyytäen lisäohjeita tukikohdastaan. Harden sai käskyn upottaa sukellusveneet huolimatta pelastetuista. Kone palasi ja hyökkäsi pudottaen pommeja ja syvyyspommeja. Yksi pommeista osui hinattaviin pelastusveneisiin. Sukellusveneet painuivat pinnan alle ja kannella olleet sadat pelastetut jäivät jälleen veden varaan. Paikalle samana päivänä purjehtineet ranskalaislaivat onnistuivat kuitenkin pelastamaan noin 1 100 ihmistä. Kaikkiaan noin 1 500 ihmistä selvisi Laconialta ja runsaat 1 200 menehtyi.


title: Laconian tapaus

text: Tapauksen jälkeen Saksan sukellusvenelaivaston komentaja amiraali Dönitz kielsi sukellusveneitä auttamasta uhrejaan, mistä syystä häntä syytettiin sodan jälkeen sotarikoksista Nürnbergin sotarikosoikeudenkäynnissä.


title: Laconian tapaus

text: Pelastustyöhön omasta aloitteestaan ryhtynyt kapteeniluutnantti Hartenstein sekä koko hänen miehistönsä kaatuivat maaliskuussa seuraavana vuonna syvyyspommien tuhotessa heidän aluksensa Barbadoksen vesillä.


title: Wade–Giles

text: Wade–Giles on kiinan kielen latinisointijärjestelmä.


title: Wade–Giles

text: Brittiläinen sinologi ja Cambridgen yliopiston ensimmäinen kiinan kielen professori Sir Thomas Francis Wade (1818–1895) esitteli luomansa kiinan kielen latinisointimenetelmän kirjassaan "Peking Syllabry" (1859).


title: Wade–Giles

text: Vuonna 1892 Herbert Allen Giles (1845–1935) auttoi Waden latinisointimenetelmää yleistymään käyttämällä sitä sanakirjassaan "Chinese-English Dictionary".


title: Wade–Giles

text: Englannin kielen hallitseva asema on kiinan latinisoinnin kannalta merkinnyt sitä, että Wade-Giles vakiinnutti asemansa myös muiden kielialueiden latinisointijärjestelmänä.


title: Wade–Giles

text: Vuonna 1979 Kiinan kansantasavalta otti käyttöön uuden latinisointijärjestelmän, hanyu-pinyinin, jonka ISO hyväksyi samana vuonna. Euroopan unioni on hyväksynyt pinyinin viralliseksi kiinan latinisointijärjestelmäksi. Wade-Giles on yhä epävirallisesti käytössä erityisesti anglosaksisessa maailmassa. Virallisesti sitä käyttää vielä Taiwan.


title: John Madden (amerikkalainen jalkapallo)

text: John Earl Madden (s. 10. huhtikuuta 1936 Austin, Minnesota) on yhdysvaltalainen entinen amerikkalaisen jalkapallon pelaaja, valmentaja ja kommentaattori. Hänet kelpuutettiin Pro Football Hall of Fameen vuonna 2006.


title: John Madden (amerikkalainen jalkapallo)

text: Madden oli Oakland Raidersin päävalmentajana vuosina 1969–1978.


title: Hietamäki

text: Hietamäki voi tarkoittaa seuraavia asioita:


title: Ilkka Hulkko

text: Ilkka Hulkko on rockmuusikko Andy McCoyn isoveli, joka soitti 1970-luvun lopulla bassoa punk-yhtye Briardissa. Briardin vuonna 1977 ilmestynyttä singlelevytystä "I Really Hate Ya" pidetään ensimmäisenä suomalaisena punk-levynä. Ilkka Hulkosta käytettiin rockpiireissä kutsumanimiä Ile, Ikke ja Iggy sekä joissakin levynkansissa taiteilijanimeä Jan Vincent (joissakin yhteyksissä nimi on kirjoitettu myös muotoon Ian Vincent). Hulkko oli Briardin toisen ja kolmannen singlen aikana suorittamassa asepalvelustaan ja tästä suivaantuneena Briardin pääasiallinen sanoittaja Pete "Räkä" Malmi kirjoitti myöhemmin punk-klassikoksi luokitellun ”Fuck The Army” -kappaleen.


title: Ilkka Hulkko

text: "Sheriffi McCoy" -kirjan mukaan Ilkka Hulkko oli omalta osaltaan luomassa uraa pikkuveljelleen musiikin parissa ehdottamalla häntä tekeilläolleeseen Briardiin kitaristiksi.


title: Ilkka Hulkko

text: Hulkko osallistui myös Hanoi Rocksin ”Whispers In The Dark” -kappaleen säveltämiseen, krediiteissä Hulkosta on käytetty Ian Vincent -taiteilijanimeä. Lisäksi samalla taiteilijanimellä hän osallistui "Twelve Shots On The Rocks" -albumin tuotantotehtäviin.


title: Ilkka Hulkko

text: Ilkka Hulkko päätyi lukion käytyään yliopisto-opiskelujen ohessa IT-alalle ja oli muun muassa perustamassa Oy Trema AB:ta ja työskenteli 2006 johtavassa asemassa Suomi-Finland Networksissa. Kokonaan hän ei kuitenkaan ole musiikkiharrastustaan jättänyt, vaan on muun muassa ollut perustamassa Anyhow Music Organisationia, joka ajaa muun muassa kopiosuojausten poistamista äänilevyistä.


title: Ilkka Hulkko

text:
(Levyt, joilla Ilkka Hulkko soittaa)
Mika Saastamoinen: Parasta Lapsille Suomipunk 1977–1984 (s. 17–27), Johnny Kniga ISBN 978-951-0-32379-3
Sheriffi McCoy-kirja


title: Helge Lund

text: Helge Lund (16. lokakuuta 1962 Asker, Norja) on norjalaisen öljy-yhtiö Statoilin toimitusjohtaja vuodesta 2004.


title: Helge Lund

text: Lund on kotoisin Askerista. Hän oli nuorempana lahjakas jalkapallon pelaaja. Hän on opiskellut ekonomiksi Norjan kauppakorkeakoulusta, Bergenistä sekä suorittanut MBA-tutkinnon INSEADissa, Ranskassa. Opintojensa jälkeen hän toimi Konservatiivipuolueen eduskuntaryhmän neuvonantajana 1988–1990.


title: Helge Lund

text: Lundin vaimo Else-Cathrine työskentelee Norjan poliisin talousrikososastolla asianajajana. Pariskunnalla on tytär ja poika ja he asuvat Bærumissa.


title: Helge Lund

text: Lund on valmistunut kauppakorkeakoulusta ja työskenteli vähän aikaa finanssialalla, kunnes hänet pyydettiin Høyre-puolueen eduskuntaryhmän neuvonantajaksi. Hän siirtyi tehtävästä jatkamaan opintoja Ranskaan Insead-oppilaitokseen ja suoritti liikkeenjohdon MBA-tutkinnon. Hän toimi kaksi vuotta konsulttina McKinseyssa, minkä jälkeen hän siirtyi Hafslund Nycomed -yhtiöön 1993. Hän toimi sittemmin johtotehtävissä Nycomed Pharma AS -yhtiössä 1997–1998 sekä Aker RGI Holding ASA:ssa 1999. Vuonna 2002 hänestä tuli Aker Kværnerin toimitusjohtaja, minkä jälkeen hän siirtyi Statoilin toimitusjohtajaksi 15. elokuuta 2004.


title: Helge Lund

text: Lund aloitti toimitusjohtajana, kun Statoil osti 2006 Norsk Hydron kaasu- ja öljyliiketoiminnan ja ne yhdistämällä perustettiin 1. lokakuuta 2007 StatoilHydro ASA.


title: Helge Lund

text: Forbesin mukaan hänen palkkansa oli 2006 5 128 647 NOK. Bonuksineen hänen ennakoitiin ansaitsevan StatoilHydro-fuusion jälkeen kolmessa vuodessa noin 33 miljoonaa kruunua.


title: Helge Lund

text: Lund nimitettiin 3. toukokuuta 2011 alkaen Nokian hallitukseen, ja tehtävä on hänen ainoa ulkopuolinen hallituspaikkansa. Hän ilmoitti huhtikuussa 2014 jättävänsä hallituksen kesän yhtiökokouksessa.


title: Yleisurheilun sisäratojen Euroopan-mestaruuskilpailut 1988

text: Yleisurheilun sisäratojen Euroopan-mestaruuskilpailut järjestettiin vuonna 1988 Budapestissa, Unkarissa. Kisojen ajankohta oli 5.–6. maaliskuuta.


title: Barnard Elliot Bee jr.

text: Barnard Elliott Bee Jr. (8. helmikuuta 1824 – 22. heinäkuuta 1861) oli Yhdysvaltain armeijan ammattisotilas ja etelävaltioiden kenraali Yhdysvaltain sisällissodassa. Hän haavoittui kuolettavasti ensimmäisessä Bull Runin taistelussa, yhtenä ensimmäisistä kenraaleista, joka kaatui sisällissodassa. Taistelun aikana hän keksi lempinimen eversti Thomas J. Stonewall Jacksonille.


title: Barnard Elliot Bee jr.

text:
Hän syntyi Charlestonissa Etelä-Carolinassa Barnard Elliott Bee Seniorin ja Ann Wragg Fayssouxin pojaksi, jotka molemmat olivat vakavaraista charlestonilaissuvuista. 1833 Been perhe muutti Pendletoniin Etelä-Carolinaan, missä Been perhe meni Pendletonin akatemiaan. 1836 Been perhe muutti Texasiin mutta Bee jäi Pendletoniin ja eli äitinsä kolmen siskon kanssa harjoittaakseen opintojaan. Bee valmistui Yhdysvaltain sotilasakatemiasta 1845, 35. luokastaan ja sai komennuksen luutnantiksi 3. USA:n jalkaväkeen.
Bee palveli ensiksi Teksasin sotilaallisessa valloittamisesta. Hänet palkittiin urheudesta kahdesti Meksikon–Yhdysvaltain sodan aikana, ensin Cerro Gordossa, missä hän haavoittui ja sitten Chapultepecissa.


title: Barnard Elliot Bee jr.

text: Sodan jälkeen Bee sijoitettiin varuskuntapalvelukseen Pascagoulaan Mississippiin missä hän palveli adjutanttina. 1849-1855, Bee oli rajaseutupalveluksessa Uudessa Meksikossa. Suurimman osan tästä ajastaan hän oli Fort Fillmoressa lähellä Las Crucesia Uudessa Meksikossa. 1855 Bee ylennettiin 10. jalkaväkirykmentin D-komppanian kapteeniksi ja sijoitettiin Fort Snellingiin Minnesotaan. Fort Snellingissä hän tapasi ja nai Sophia Elizabeth Hillin, upseeritoverinsa siskon. 1857 Been komppania otti osaa Utahin sotaan, missä hän sai komentoonsa Utahin vapaaehtoispataljoonan ja yleni everstiluutnantiksi. 1860 Bee sijoitettiin Fort Laramieen Wyomingiin ja hän palveli vähän aikaa linnoituksen komentavana upseerina.


title: Barnard Elliot Bee jr.

text: Sisällissodan alkaessa Bee monien muiden etelävaltioista kotoisin olevien upseerien tapaan kamppaili kotiosavaltionsa ja armieijan välillä. Hän päätti pysyä etelässä, ja 3. maaliskuuta 1861 erosi Yhdysvaltain armeijasta ja palasi Charlestoniin, missä hänet valittiin everstiluutnantiksi 1. Etelä-Carolinan vakinaiseen väkeen.


title: Barnard Elliot Bee jr.

text:
17. kesäkuuta 1861 Bee nimitettiin prikaatinkenraaliksi prikaatiin joka mobilisoitiin Manassas Junctionissa.
Hän sai komentoonsa kolmannen prikaatin Shenandoahin armeijassa prikaatinkenraali Joseph E. Johnstonin alaisena. Ensimmäisen Bull Runin taistelun aikana hänen on sanottu antaneen lempinimen Stonewall Thomas J. Jacksonille ja koko tämän Stonewall-prikaatille. (On väitelty oliko tämä ihailua vai tarkoitettu loukkaukseksi kun Jacksonin miehet eivät edenneet). Bee haavoittui kuolettavasti kun etelävaltiot olivat saavuttamaisillaan yliotteen taistelukentällä. Hän kuoli seuraavan päivänä ja on haudattu Pendletoniin Etelä-Carolinaan.


title: Barnard Elliot Bee jr.

text: Hänen veljensä Hamilton P. Bee oli myös konfederaation kenraali.


title: Lugburz

text: Lugburz on black metalia soittavan Summoningin ensimmäinen levy. Sen nimi on J. R. R. Tolkienin kehittämää Mordorin mustaa kieltä ja tarkoittaa Sauronin linnoitusta Barad-dûria. Levyn on julkaissut itävaltalainen Napalm Records vuonna 1995.


title: Lugburz

text: Albumi sisältää enimmäkseen demoja ja suurin osa riffeistä on sävelletty bassokitaralle, vaikka Protector lisäsikin joitakin melodisempia osuuksia kitaralla. Syntetisaattoria käytettiin vain säestyksessä, ei pääsoittimena kuten myöhemmillä albumeilla. ”Where Winters Forever Cry” -kappaleen on säveltänyt vain tällä albumilla soittava Trifixion.


title: Lugburz

text: Suurimman osan albumin sanoituksista on tehnyt Pazuzu, joka myös lausui puhutut kohdat kappaleissa ”Dragons of Time” ja ”Through the Valley of the frozen Kingdom”. Levy ei muistuta Summoningin nykyistä tuotantoa juurikaan, sillä se on paljon perinteisempää, vähemmän melodista black metalia kuin yhtyeen myöhemmät tuotokset.


title: Lugburz

text: "Lugburz" on julkaistu vuonna 2007 uudelleen 12" vinyylilevypainoksena, joka oli rajattu 300 kappaleeseen. Albumi sisältyy myös Temple of Darkness Recordsin samaisena vuonna julkaisemaan "Sounds of Middle-Earth" -laatikkoon, jonka painos oli rajoitettu 1 000 kappaleeseen.


title: Minas Morgul (albumi)

text: Minas Morgul on black metalia soittavan Summoning-yhtyeen toinen kokopitkä albumi, jonka julkaisi itävaltalainen Napalm Records vuonna 1995. Albumi on saanut nimensä J. R. R. Tolkienin fantasiakirjoissa esiintyvästä Minas Morgulista, joka on pahojen sormusaaveiden valtaama ja komentama Gondorin kaupunki. Suomeksi levyn nimi tarkoittaa mustan velhouden tornia.


title: Minas Morgul (albumi)

text: Musiikillisesti "Minas Morgul" poikkeaa vahvasti edeltäjästään "Lugburzista" – se on paljon enemmän melodiapainotteisempi. Yhtyeelle levy on yksi tärkeimmistä, sillä se lisäsi yhtyeen kuulijakuntaa valtavasti ja oli tyylillisesti juuri sitä, mitä yhtyeen oli alun perin tarkoituskin olla. Albumi sisältää kappaleet ”Lugburz”, ”Dor Daedeloth” ja ”Dagor Bragollach” promonauhalta, joskin ne on äänitetty uudelleen "Minas Morgulia" varten. Levy on äänitetty Hörnix Studiolla.


title: Minas Morgul (albumi)

text: Albumi sisältyy myös Temple of Darkness Recordsin vuonna 2007 julkaisemaan "Sounds of Middle-Earth" -laatikkoon, jonka painos rajattiin tuhanteen.


title: Dol Guldur (albumi)

text: Dol Guldur on black metalia soittavan Summoningin kolmas studioalbumi. Albumin nimi viittaa Sauronin hallitsemaan Dol Guldurin linnoitukseen J. R. R. Tolkienin luomassa fantasiamaailmassa. Levyn on julkaissut itävaltalainen Napalm Records vuonna 1996.


title: Dol Guldur (albumi)

text: Musiikillisesti Dol Guldur jatkaa edeltävän "Minas Morgul" -albumin linjoilla. Kappaleet ovat huomattavasti tunnelmallisempia ja melodisempia kuin yhtyeen ensimmäisellä albumilla, "Lugburzilla". "Dol Guldur" on tähän mennessä Summoningin parhaiten myynyt albumi. Albumin viimeinen kappale ”Over Old Hills”, perustuu lähes kokonaan erääseen Protectorin toisen yhtyeen, Ice Agesin, ensimmäisen levyn kappaleeseen. "Dol Guldur", kuten "Minas Morgulkin", on nauhoitettu Hörnix Studiolla, missä tuotoksiaan on äänittänyt myös muun muassa Abigor.


title: Dol Guldur (albumi)

text: Albumi sisältyy myös Temple of Darkness Recordsin vuonna 2007 julkaisemaan "Sounds of Middle-Earth" -laatikkoon, jonka painos on rajoitettu 1 000 kappaleeseen.


title: Hoffmann-La Roche

text: Hoffmann-La Roche on sveitsiläinen terveydenhoitoalan yritys. Se valmistaa lääkkeitä ja diagnostiikkatarvikkeita. Sen emoyhtiö on Roche Holding AG. Yrityksen pääkonttori sijaitsee Baselissa.


title: Hoffmann-La Roche

text: Roche kuuluu lääkealan kärkikymmenikköön ja tunnetaan hyvin monien lääketieteen innovaatioiden ansiosta. Rochen tytäryhtiö Roche Diagnostics on maailman suurin lääketieteellisen diagnostiikkalaitteiston valmistaja ja markkinoija.


title: Hoffmann-La Roche

text: Yrityksen perusti 1896 Fritz Hoffmann-La Roche, ja alkuun se valmisti vitamiinivalmisteita. Vuonna 1934 se valmisti ensimmäisenä yrityksenä massatuotantona synteettistä C-vitamiinia. Vuonna 1957 se toi markkinoille rauhoittavien lääkkeiden ryhmän bentsodiatsepiinit, joista Valium ja Rohypnol ovat tunnetuimpia. Sen valmistama vakavan aknen hoitoon käytetty lääke, jonka markkinanimiä ovat Accutane ja Roaccutane, on myydyin aknelääke.


title: Hoffmann-La Roche

text: Roche on perustettu 1896 Sveitsissä Baselissa. Sen pääkonttori Baselissa, ja sillä on toimintaa 150 maassa. Konsernin myynti vuonna 2007 oli 46 miljardia Sveitsin frangia eli noin 29 miljardia euroa. Suomen Roche Oy on perustettu 1982. Sen myynti Suomessa vuonna 2007 oli 71 miljoonaa euroa (tukkuohjehinnoin). Vuonna 2007 sen palveluksessa oli 90 työntekijää. Maailmanlaajuisesti yrityksen palveluksessa on 79 000 työntekijää. Työntekijöistä 70 prosenttia on lääketeollisuusliiketoiminnassa, 7 000 työntekijää tutkimuksessa ja tuotekehityksessä.


title: Hoffmann-La Roche

text: Tutkimukseen ja tuotekehitykseen käytettiin 8,385 miljardia Sveitsin frangia eli 5,2 miljardia euroa vuonna 2007


title: Hoffmann-La Roche

text: British Medical Journalissa julkaistun meta-analyysin mukaan Hoffmann-La Rochen valmistaman Tamiflun teho kausi-influenssassa on tutkituilla muuten terveillä aikuisilla vaatimaton. Se saattaa lyhentää taudin oireiden kestoa, mutta todisteita siitä, että lääke vähentäsi vaarallisten jälkitautien kuten keuhkokuumeen riskiä ei löydetty. Tulokset ovat muuttuneet vuonna 2006 julkaistusta Cochrane-tutkimuksesta, kun tarkastelusta karsittiin Rochen rahoittamat tutkimukset, joiden lähdeaineisto ei ollut tutkijoiden saatavilla.


title: Hoffmann-La Roche

text: British Medical Journalin pääkirjoituksessa arvosteltiin poistettuja Rochen tekemiä tutkimuksia jyrkin sanakääntein. Esimerkiksi tutkimusten todellisista tekijöistä ei ole selvyyttä, sillä eräs tekijäksi ilmoitettu tutkija on kiistänyt osallisuutensa tutkimukseen. BMJ:n mukaan Roche luvannut julkistaa ainakin osan tutkimusten tiedoista. Yhtiö seisoo tulosten takana ja katsoo, että tutkijoiden olisi pitänyt ottaa tutkimukseen mukaan myös lääkeyhtiön rahoittamat tutkimukset.


title: Roche

text: Roche tai La Roche voi tarkoittaa seuraavia:


title: Radek Dvořák

text: Radek Dvořák (s. 9. maaliskuuta 1977 Tábor, Tšekkoslovakia) on uransa päättänyt tšekkiläinen ammattilaisjääkiekkoilija. Dvořák pelasi urallaan NHL-liigassa kahdeksassa joukkueessa yhteensä yli 1 200 ottelua. Hän kertoi uransa lopettamisesta tammikuussa 2015.


title: Radek Dvořák

text: Dvořák aloitti jääkiekkouransa kotimaassaan HC České Budějovicen junioreissa. Kaudella 1993–1994 hän sai pelikokemusta Tšekin Extraligasta Budějovicen joukkueessa kahdeksan ottelun verran. Seuraavalla kaudella hän ehti pelata 19 ottelua, joissa teki kahdeksan maalia ja kuusi maalisyöttöä, kunnes loukkaantuminen katkaisi kauden. Florida Panthers varasi hänet samana vuonna ensimmäisellä kierroksella numerolla kymmenen. Dvořák solmi heti sopimuksen Floridan kanssa ja matkusti Pohjois-Amerikkaan.


title: Radek Dvořák

text: Dvořák oli 19-vuotias, kun hän aloitti ensimmäinen NHL-kautensa, 1995–1996. Hän pelasi runkosarjassa 77 ottelua ja teki niissä 13 maalia ja 14 syöttöä. Kausi huipentui Stanley Cup -finaaliin, jonka Florida tosin hävisi suoraan neljässä ottelussa Colorado Avalanchelle. Florida pääsi vielä kaudella 1996–1997 pudotuspeleihin, mutta putosi jo ensimmäisellä kierroksella. Tämän jälkeen Florida ei saavuttanut kertaakaan pudotuspelipaikkaa Dvořákin pelatessa joukkueessa. Kaudella 1998–1999 hän teki yhteensä 43 pistettä ja johti joukkueen alivoimamaalitilastoa.


title: Radek Dvořák

text: Dvořákin otteet paranivat kausi kaudelta, mutta hänestä ei kehittynyt Floridan toivomaa supertähteä. Vajaassa viidessä Floridassa pelatussa kaudessa hän teki 69 maalia ja 93 syöttöä 336 ottelussa. Kesken kauden 1999–2000 Dvořák siirtyi kolmen joukkueen kaupassa San Jose Sharksin kautta New York Rangersiin. Kaupassa Florida myi Dvořákin ensin San Joseseen vaihdossa Mike Vernoniin ja varausvuoroon. San Jose myi hänet suoraan Rangersiin, josta seura sai Todd Harveyn ja varausvuoron.


title: Radek Dvořák

text: New Yorkissa vietetty aika on ollut Dvořákin uran tähän saakka tehokkainta. Heti saavuttuaan Rangersiin, Dvořák sijoitettiin kahden muun tšekin, Jan Hlaváčin ja Petr Nedvědin, kanssa samaan ketjuun. "The Czech Line" oli koossa kaksi kautta, joiden aikana ketju pelasi hyvin, vaikka joukkue ei pärjännytkään. Kausi 2000–2001 on Dvořákin NHL-uran paras: 31 maalia ja 36 syöttöä.


title: Radek Dvořák

text: "The Czech Line" hajosi, kun Hlaváč myytiin Philadelphia Flyersiin. Dvořákin tehot laskivat ja ajoittaiset pienet vammat rajoittivat pelaamista. Kaudella 2001–2002 hän teki 30 pistettä vähemmän kuin aiemmalla kaudella. Kun otteet eivät parantuneet kaudelle 2002–2003, Rangers myi Dvořákin Cory Crossin kanssa Edmonton Oilersiin. Kaupassa Rangers hankki Anson Carterin ja Aleš Píšan.


title: Radek Dvořák

text: Heti saapumisestaan lähtien Dvořák oli Edmontonin parhaimpia hyökkääjiä. Loppukaudella Dvořák teki neljä maalia ja neljä syöttöä 12 ottelussa. Edmonton putosi pudotuspeleistä ensimmäisellä kierroksella. Kausi 2003–2004 oli Dvořákille jälleen hyvä: hän teki 78 ottelussa 50 tehopistettä. Dvořák palasi vanhaan joukkueeseensa Eurooppaan. České Budějovice oli pudonnut alemmalle sarjatasolle, jossa Dvořák pelasi 32 ottelua, joissa teki 23 maalia ja 35 syöttöä.


title: Radek Dvořák

text: Kausi 2005–2006 lähti Edmontonilla hyvin käyntiin, ja joukkue eteni pudotuspeleihin. Dvořák pelasi aiempaa vaisummin ja teki kahdeksan maalia ja 20 syöttöä. Kesken pudotuspelien Dvořák loukkaantui ja joutui jättämään useita otteluita väliin. Hän palasi joukkueeseen Stanley Cup -finaaleihin, jotka Edmonton hävisi Carolina Hurricanesille otteluin 4–3.


title: Radek Dvořák

text: Kaudeksi 2006–2007 Dvořák teki yksivuotisen sopimuksen St. Louis Bluesin kanssa. Hän pelasi kaikki kauden 82 ottelua tehopistein kymmenen maalia ja 27 syöttöä. St. Louis ei selviytynyt pudotuspeleihin eikä uusinut Dvořákin sopimusta.


title: Radek Dvořák

text: Dvořák palasi Floridaan vapaana agenttina kesällä 2007. Kausi oli tilastollisesti hänen huonoimpansa. Dvořák teki 67 pelatussa ottelussa kahdeksan maalia ja yhdeksän syöttöä. Dvořákin otteet paranivat kaudeksi , ja hän sai suuremman roolin joukkueessa. Hän pelasi Ville Peltosen ja Gregory Campbellin kanssa samassa ketjussa, joka sai paljon peliaikaa. Kohtalaisen kauden jälkeen Dvořákin ja Peltosen sopimukset päättyivät. Peltonen siirtyi KHL:ään, mutta Dvořák solmi 3,4 miljoonan dollarin ja kahden vuoden jatkosopimuksen Floridan kanssa. Dvořákin toinen aika Floridassa päättyi kesken kauden , kun Florida myi hänet pelaajakauppojen takarajapäivänä Atlanta Thrashersiin. Atlanta sai hänen lisäkseen viidennen kierroksen varausvuoron ja Florida sai Nicklas Bergforsin ja Patrick Rissmillerin.


title: Radek Dvořák

text: Dvořák pelasi Atlantassa kaikki kauden viimeiset 13 ottelua ja teki niissä vain yhden syöttöpisteen. Atlanta ei selviytynyt pudotuspeleihin, joten joukkueen kausi päättyi runkosarjaan. Dvořákin sopimus päättyi saman kauden lopulla ja Atlantakin teki konkurssin.


title: Radek Dvořák

text: Heinäkuussa 2011 Dallas Stars kiinnitti Dvořákin joukkueeseensa vuoden mittaisella sopimuksella. Dvořák pelasi Starsissa 73 ottelua ja teki niissä 21 pistettä.


title: Radek Dvořák

text: Dvořák jäi seuraavana kesänä ilman sopimusta, ja kausi alkoi NHL:n työsululla. Dvořák ei aluksi pelannut missään, mutta hän lopulta siirtyi tammikuussa kauden loppuun kattavalla sopimuksella Sveitsin pääsarjan HC Davosiin. Pelattuaan Davosissa seitsemän runkosarjaottelua tehopistein 3+4=7 ja seitsemän pudotuspeliottelua tehopistein 1+1=2 hän siirtyi maaliskuussa NHL-seura Anaheim Ducksiin. Dvořák ehti pelata Ducksissa yhdeksän ottelua, joissa hän teki neljä maalia.


title: Radek Dvořák

text: Ducks ei uusinut Dvořákin sopimusta, ja hän lähti hakemaan pelipaikkaa Carolina Hurricanesin harjoitusleiriltä. Leirin päätteeksi Dvořák teki yksivuotisen kaksisuuntaisen sopimuksen Hurricanesin kanssa. Dvořák pelasi kauden aikana 60 ottelua, joissa hän teki neljä maalia ja viisi syöttöä. Hurricanes ei selvinnyt pudotuspeleihin.


title: Radek Dvořák

text: Kaudeksi 2014–2015 Dvořák ei saanut sopimusta mistään. Lopulta tammikuussa 2015 hän ilmoitti lopettavansa pelaajauransa.


title: Radek Dvořák

text: Ensimmäisen kerran Dvořák edusti Tšekkiä alle 18-vuotiaiden EM-kilpailuissa 1994. Tšekki voitti turnauksesta pronssia. Loukkaantumisen takia hän ei päässyt edustamaan Tšekkiä nuorten MM-kisoihin 1995, mutta nuorten neljän maan turnauksessa samana vuonna hän johdatti Tšekin voittoon. Dvořák oli turnauksen pistepörssin ensimmäinen kahdeksalla pisteellä kolmessa ottelussa, ja hänet äänestettiin turnauksen parhaaksi hyökkääjäksi.


title: Radek Dvořák

text: Dvořák edusti ensimmäisen kerran Tšekin jääkiekkomaajoukkuetta aikuisten tasolla vuosien 1999 MM-kilpailuissa, joissa Tšekki voitti kultaa ja Dvořák teki 12 pelissä kahdeksan pistettä. MM-kilpailuissa 2001 Tšekki voitti jälleen kultaa ja Dvořák teki kahdeksan pistettä. Vuonna 2002 hän pelasi Tšekin joukkueessa olympialaisissa.


title: Radek Dvořák

text: Keväällä 2004 Dvořák pelasi kolmannet MM-kilpailunsa. Hän antoi turnauksessa seitsemän maalisyöttöä ja voitti sen syöttötilaston. Vuonna 2004 hän edusti maataan myös Jääkiekon maailmancupissa. NHL:n työsulkukaudella Dvořák pelasi myös seitsemän ottelua Euro Hockey Tourilla. MM-kilpailuissa 2005 Dvořák voitti kolmannen maailmanmestaruutensa.


title: Venäjän talous

text:
Venäjän talous kuuluu maailman suurimpiin: vuonna 2012 Venäjällä on ostovoimapariteetin mukaan laskettuna maailman kuudenneksi tai seitsemänneksi suurin bruttokansantuote, sen mukaan lasketaanko Euroopan Unioni yhdeksi taloudeksi vai erillisvaltioiksi. Maan valuutta on Venäjän rupla.
Venäjä on kohentanut asemaansa kansainvälisillä rahoitusmarkkinoilla vuoden 1998 kriisin jälkeen ja sen talouden vuosittainen kasvuvauhti on ollut keskimäärin seitsemän prosenttia. Venäjän bruttokansantuote oli 2012 maailman seitsemänneksi suurin, eli 2,509 biljoonaa Yhdysvaltain dollaria (arvioitu ostovoimapariteetti), ja sen kasvunopeus oli 3,6 prosenttia. Keskeiset tekijät Venäjän talouden vahvan nousun taustalla on ollut vahva tuottavuuden, reaalipalkkojen ja kulutuksen kasvu. Maa lasketaan yhdeksi BRIC-maista yhdessä Brasilia, Intian ja Kiinan kanssa.


title: Venäjän talous

text: Venäjän toiminta Krimin kriisissä helmi-maaliskuun 2014 vaihteessa, ja Euroopan Unionin ja Yhdysvaltojen sen seurauksena Venäjälle asettamat talouspakotteet, ovat aiheuttaneet Venäjällä taloudellista epävarmuutta.


title: Venäjän talous

text: Vuonna 2001 käyttöön otettu yksinkertaisempi verolaki vähensi ihmisiin kohdistuvaa verorasitusta ja kasvatti suuresti valtion tuloja. Venäjällä on 13 prosentin tasaverotus henkilökohtaisiin tuloihin, mitä on pidetty muihin maihin verrattuna hyvin houkuttelevana yrittäjien kannalta. Federaation budjetti on ollut ylijäämäinen vuodesta 2001 alkaen vuoden 2007 lukeman ollessa kuusi prosenttia BKT:stä. Vuonna 2003 luotiin federaation vakautusrahasto, johon siirretään varoja Uralin öljyn hinnan ylittäessä 27 dollarin hinnan barrelia kohti. Huhti-toukokuussa 2006 öljyn hinta oli 60,9 dollaria barrelilta ja vakautusrahastoon oli kertynyt 1 800 miljardia ruplaa (70 miljardia dollaria). Ne päätettiin sijoittaa 14 Euroopan maan obligaatioihin. Viime vuosien aikana Venäjä on käyttänyt öljyvarojaan vakautusrahastosta myös maksaakseen ennakolta kaikki neuvostoajan velat Pariisin klubin velkojille sekä Kansainväliselle valuuttarahastolle. Ulkomaanvelka onkin vähentynyt huomattavasti. Venäjän valuuttareservit ovat kolmanneksi suurimmat maailmassa.


title: Venäjän talous

text: Maan talouskehitys on ollut maantieteellisesti epätasaista Moskovan alueen tuottaessa yli 20 % maan BKT:sta. Suurin osa Venäjän alueista, erityisesti alkuperäiskansojen alueet ja maaseutuyhteisöt Siperiassa, ovat jääneet pahasti jälkeen. Kuitenkin keskiluokka on kasvanut vuoden 2000 kahdeksasta miljoonasta 55 miljoonaan (vuoden 2006 luku). Venäjällä on maailman maista toiseksi eniten miljardöörejä Yhdysvaltojen jälkeen. Vuonna 2012 niiden lukumäärä oli yhteensä 96.


title: Venäjän talous

text: Maatalous työllistää Venäjällä 9,8 % työvoimasta ja kattaa 4,4 % bruttokansantuotteesta. Tärkeimpiä tuotteita ovat viljat, sokerijuurikas, auringonkukansiemenet, hedelmät ja vihannekset, naudanliha ja maitotuotteet. Vain 10 % maan pinta-alasta on maatalouden käytössä, siitä 60% viljelyssä ja loput laitumena. Tärkein viljelyalue on ruohotasanko Ukrainan ja Kazakstanin välissä. Viljelysmaasta yli puolet on omistettu viljoille, joita tärkein on vehnä. Pohjoisempana kasvatetaan ohraa, mutta kauran viljely on vähentynyt. Perunaa kasvatetaan maan pohjoisosissa 50. ja 60. leveyspiirin välillä ruoaksi ja votkan valmistukseen. Pellavaa käytetään sekä tekstiilien että öljyn valmistukseen. Vihannesten ja hedelmien kasvatus lisääntyi maanviljelyn yksityistämisen myötä. 1990-luvun puolivälissä tärkeimpiä olivat kaali, omena, tomaatti ja porkkana.


title: Venäjän talous

text: Siperian taigalla metsätalous on tärkeä toimeentulon lähde. Venäjä on myös merkittävä kalastusvaltio. Tärkeitä kalastussatamia Euroopan puolella ovat Kaliningrad ja Pietari Suomenlahden pohjukassa. Näiden lisäksi merkittäviä kalasatamia ovat pohjoisosissa sijaitsevat Murmansk ja Arkangeli, sekä Kaukoidän satamat Tyynenmeren rannalla, kuten Vladivostok.


title: Venäjän talous

text: Teollisuus muodostaa 37,6 % Venäjän bruttokansantuotteesta ja työllistää 27,5 % maan työvoimasta. Venäjän teollisuus kattaa hiilen, öljyn, kaasun, kemikaalien ja metallien tuotannon kaivostoiminnasta jalostukseen. Lisäksi Venäjä tuottaa laajan skaalan erilaisia koneita, sotilaskalustoa, tie- ja rautatiekalustoa sekä viestintävälineitä. Tuotanto kattaa myös maatalouskoneet, sähkön tuotanto- ja siirtotarvikkeet, lääketieteelliset ja tieteelliset välineet sekä kestokulutushyödykkeet. Maassa toimii myös huomattavaa vaate-, elintarvike- ja käsityöteollisuutta. Vuonna 2010 teollisuus kasvoi 8,2 %.


title: Venäjän talous

text: Venäjällä on maailman suurimmat fossiilisten polttoaineiden varannot: kaasuvarat ovat maailman suurimmat, kivihiilivarat toiseksi ja öljyvarat kahdeksanneksi suurimmat. Vuoden 2011 alussa Venäjän on vahvistettu pitävän hallussaan 47,57 biljoonan m:n kaasuvarantoja ja 60 miljardin tynnyrin öljyvarantoja. Vuonna 2010 Venäjä tuotti 10,27 miljoonaa tynnyriä öljyä päivässä, josta maan omaan käyttöön kului 2,199 miljoonaa tynnyriä. Loput tuotetusta öljystä meni vientiin. Maakaasun tuotanto oli 588,9 miljardia kuutiometriä, josta Venäjän oma kulutus oli 414,1 miljardia kuutiometriä. Maakaasutuotannon merkittävin toimija on Gazprom. Arviot öljy- ja kaasusektorin osuudesta Venäjän BKT:sta vaihtelevat tilastoja tekevästä tahosta riippuen alle 10 %:sta noin 20 %:iin.


title: Venäjän talous

text: Polttoainevarantojen lisäksi Venäjällä on rikkaat mineraalivarat. Vuonna 2006 Venäjän timanttituotanto kattoi neljäsosan koko maailman tuotannosta. Lisäksi Venäjä tuotti kolmasosan maailman nikkelistä, 20 % koboltista, 40 % platinasta sekä 12 % alumiinista.


title: Venäjän talous

text: Neuvostoliiton aikaan palveluita ei katsottu tuottavaksi kansantalouden osaksi vaan lähinnä talouden kulueräksi. Palveluiden organisoiminen oli hyvin pitkälti hallinnon suunnitelmakoneiston käsissä. Neuvostoliiton romahtaminen synnytti palvelualalle tyhjiön, joka alkoi yksityisen yritystoiminnan ja ulkomaisten yritysten toimintavapauden lisäännyttyä täyttyä yritystoiminnalla. 2000-vuosikymmenen alussa markkinatalouden kehittyminen, kansalaisten tulojen kasvu, koulutettu työvoima ja alhaiset työvoimakustannukset loivat hyvän pohjan palvelutalouden kehitykselle, mutta raaka-aineiden korkea hintataso ja työvoimapula hidastivat sen kehitystä. Palvelutalouden tilastointi oli neuvostoliiton romahduksen jälkeen puutteellista, mikä vaikeuttaa sen kehityksen seurantaa, mutta tilastointi on vuosien aikana kuitenkin kehittynyt huomattavasti. Palvelutalouden merkitys valtiontaloudelle kasvoi aina vuoteen 2008 asti. 2000-vuosikymmenellä palveluiden osuus Venäjän BKT:sta on ollut 55–60 % paikkeilla, kun kehittyneissä teollisuusmaissa se on noin 65–70 %.